Nwoyo Cik 4 ACO85 - “Kombeddi wun jo Icrael wuwiny cik - Bible Search\nNwoyo Cik 3 Nwoyo Cik 5\nNwoyo Cik 4\nMoses ocuko cwiny jo Icrael ni gugwok cik pa Lubaŋa\n1“Kombeddi wun jo Icrael wuwiny cik ki kop ma giŋolo ma atye ka pwonyowu kwede, wucobgi, wek wubed makwo, wucit wuo i lobo ma Rwot Lubaŋa pa kwarowu tye ka miyowu, wucam obed mewu. 2-Pe wumed lok mo i kom cik ma acikowu kwede-ni, pe wukwany lok mo woko ki i kome, wek wugwok cik pa Rwot Lubaŋawu ma acikowu kwede ducu. 3-Yam wuneno ki waŋwu gin ma Rwot otimo i Baal-peor; pien yam Rwot Lubaŋawu okwanyo i kinwu jo ducu ma gulubo jok Baal me Peor, onekogi woko; 4ento wun jo ma yam wumoko i kom Rwot Lubaŋawu matek-ki pud wutye makwo ducu wa tin. 5Nenu, doŋ atyeko pwonyowu ki cik mapatpat ki gin ma Rwot oŋolo, macalo Rwot Lubaŋana ocika kwede, wek wulubgi i lobo ma wucok donyo iye me camone-ni. 6Wugwokgi, wucobgi, pien meno aye bibedo ryekowu ki ŋeyo pinywu i nyim rok mukene, Gin ka giwinyo lwak cik man ducu gibiwacci, ‘Adada, rok man madit-ti tye ki ryeko, dok gin lwak ma giŋeyo piny.’ 7Pien pe tye rok mukene madit ma lubaŋagi bedo cok kwedgi macalo Rwot Lubaŋawa bedo cok kwedwa i kare ducu ma wakok bote. 8Dok tye rok madit mo ma tye ki lwak cik ki kop ma giŋolo atir ma rom ki cik man ma tin aketo i nyimwuni ce?\nMoses opoyo wi jo Icrael pi gin mutimme i Koreb\n9“Ento myero wunen maber ni wugwokke kenwu ki cwinywu ducu, wiwu pe owil i kom gin ma wuneno ki waŋwu, wek pire pe oa woko ki i cwinywu i kare me kwowu ducu. Wutit bot litinowu ki likwayowu wek guŋe 10kit ma yam wucuŋ kwede i nyim Rwot Lubaŋawu i Koreb, ci i nino meno Rwot owacca ni, ‘Cok lwak kacel bota, wek ami guwiny lokka, gupwony lworo an pi kare ducu ma gibedo kwede i wi lobo-ni, dok gin bene gupwony ki litinogi.’ 11-Ci yam wubino cok, wucuŋ i te got ma onoŋo got tye ka waŋ ki mac ma oo wa i polo, i dye colpiny ki pol ma ocido licuc. 12Ci Rwot yam oloko kwedwu ki i dye mac. Yam wuwinyo dwan ŋat ma loko, ento pe wuneno kom gin mo; wuwinyo dwan keken. 13-En yam otitowu pi gicikkene ma en ocikowu ni wucobi, en aye cik apar ma en ocoyogi i kidi aryo ma apada. 14-I kare meno Rwot ocika ni apwonywu ki cik ducu ki gin ma en oŋolo ducu, wek wulubgi i lobo ma wubicito loka ca ka camoneni.\nWoro cal jogi kelo can\n15“Myero doŋ wugwokke kenwu matek. Yam pe wuneno kom mo i kare ma Rwot oloko iye botwu i Koreb ki i dye mac ca; 16-pi meno wugwokke wek pe wuballe pi payo cal mo piwu kenwu, kadi cal kom gin mo-ni muporo laco nyo dako, 17-nyo muporo lee mo ma tye i wi lobo, nyo winyo mo ma tuk ki bwome i dye yamo, 18nyo gin mo ma lak alaka i nom, nyo rec mo ma bedo i pii ma i te lobo. 19Dok wugwokke wuwek tiŋo waŋwu malo i polo; miyo ka wuneno iye cen ki dwe ki lwak lakalatwe, ma gin ducu mony ma i polo, ci cwinywu biterowu ka ryebbe piny i nyimgi ka worogi, kun noŋo Rwot Lubaŋawu omiyogi bot rok ducu ma gitye piny i te polo. 20-Ento yam Rwot okwanyowu ci okelowu woko ki i lobo Ejipt, en lobo ma obedo calo buk mac me teto nyonyo ma otwak me waŋowu, wek wubed jone kikome macalo i kare man. 21-Dok bene yam kiniga omako Rwot i koma piwu, ci okwono kwon ni an pe abiŋolo Jordan, pe abidonyo i lobo maber ma Rwot Lubaŋawu tye ka miyowu me aleyawu. 22An myero ato woko ki i lobo man, pe myero aŋol loka Jordan; ento wun aye wubiŋolo wukato loka ca pi camo lobo ca maber-ri. 23Wugwokke wek wiwu pe owil i kom gicikke pa Rwot Lubaŋawu ma yam en oketo kwedwu ci miyo wutiyo cal apaya muporo kom gin mo ma yam Rwot Lubaŋawu ociko ni pe wutim. 24-Pien Rwot Lubaŋawu en mac ma waŋo piny woko, en Lubaŋa ma lanyeko.\n25“Ka doŋ wunywalo litino ki likwayo, ma doŋ wudikke i lobo ca, ka ce wuballe kekenwu pi tiyo cal apaya muporo kom gin mo-ni, kun wutimo gin ma nen marac i waŋ Rwot Lubaŋawu, ma miyo kiniga omake, 26alwoŋo polo ki lobo gubed caden botwu tin i kom lok man ni, wubito wutum woko oyotoyot ki i lobo ma doŋ wucok ŋolo Jordan ka camone; pe wubiri iye kare malac, ento gibityekowu woko liweŋ. 27-Dok Rwot biketowu woko ata i kin rok mapatpat, ci wubidoŋ ma welwu nok twatwal i dye lurok ka ma Rwot biryemowu wucito iye. 28Ki kunnu wubiworo iye lwak lubaŋa mapol ma gipayo calgi ki bao nyo ki got, gin ma gitiyo ki ciŋ dano, ma pe gineno piny, pe giwinyo lok bene, kadi cam, kadi ŋweyo piny. 29-Ento ki kunnu en aye wubicako yenyo Rwot Lubaŋawu ci wubinoŋe, ka wuyenyo kore ki cwinywu ducu ki tipowu ducu. 30Ka piny oloyowu, ma doŋ gin meno ducu opoto i komwu i kare me lacen, wubilokke wudwogo cen bot Rwot Lubaŋawu, ci wubiworo doge. 31Pien Rwot Lubaŋawu en Lubaŋa ma lakica: pe bitenyowu ata, pe bityekowu woko, wiye pe biwil i kom gicikke ma yam oketo ki kwarowu, ma yam okwoŋo pire botgi.\n32“Koŋ wupeny nino ma yam con ca, ma yam okwoŋo nyimwu cakke i kom nino ma yam Lubaŋa oketo iye dano i wi lobo-ni, ci wupeny kite nia i agikki polo tuŋ cel o kwede i agikkine tuŋ cel, ka yam nyo gin madit macalo man koŋ otine, nyo yam koŋ giwinyo pire ka mo. 33Yam koŋ tye rok mo ma guwinyo dwan lubaŋa mo ma loko kun lokke a ki i dye mac, kit ma yam wun wuwinyo, ci pud gubedo makwo? 34Nyo yam koŋ lubaŋa mo otemo cito ka kwanyo rok mo pire kene ki i kin rok mukene, kun otemo cwinygi i yo mapol, ki lanyut ki taŋo ki lweny, pi bade matek ki ciŋe ma oryeyo ki pi gin ma kelo lworo madwoŋ, ma rom ki gin ducu ma yam Rwot Lubaŋawu otimo i lobo Ejipt kun wuneno ki waŋwu? 35-Yam ginyuto botwu wek wuŋe ni Rwot aye Lubaŋa; pe tye mo mukene doki. 36Oweko wuwinyo dwane ma a ki i polo pi tiro kitwu; dok onyutowu macce madit i wi lobo, ka dok wuwinyo lokke ki i dye mac. 37En yam omaro kwarowu, oyero likwayogi ma gunywalo, ci okwanyowu woko ki i Ejipt pi tekke madwoŋ, ma en kikome tye kwedwu, 38kun ryemo rok madito ki matego makatowu ki i nyimwu pi kelowu i lobogi, wek omiwu lobogi wucam obed mewu macalo i kare man. 39Myero doŋ wuŋe tin, dok wuket i cwinywu, ni Rwot aye Lubaŋa ma tye malo i polo ki piny i wi lobo; pe tye mo mukene. 40Pi meno wumak cikke ki gin ma ociko ducu ma tin acikowu kwede, wek nyimwu obed leŋ, ki nyim litinowu ma bilubowu bene obed leŋ, wek wuri pi kare malac i lobo ma Rwot Lubaŋawu tye ka miyowu-ni matwal.”\nGaŋi me laro lunek dano ma loka Jordan tuŋ wokceŋ\n41-I kare meno Moses opoko gaŋi adek pat yo tuŋ wokceŋ loka Jordan, 42wek lunek dano guriŋ iye gular komgi; wek ŋat ma noŋo pe oneko lawote me akaka, kun noŋo mone mo pe i kingi i kare mukato, onoŋ ka laro kwone pi riŋo laro gaŋ mo i kin gaŋi meno. 43Gin ene: Bejer ma i tim ma bedo cerecere pi jo pa Reuben, Ramot i Gilead pi jo pa Gad ki Golan i Bacan pi jo pa Manace.\nAcakki nwoyo cik\n44Man aye cik ma yam Moses oketo i nyim jo Icrael; 45man aye gin lok me caden ducu, ki cik ki gin ma giŋolo ducu ma yam Moses oloko bot jo Icrael i kare ma doŋ gua woko ki i Ejipt. 46Oloko botgi ki i loka Jordan, i nota ma okemo Bet-peor, i lobo pa Cikon kabaka pa jo Amor ma yam bedo i Kecbon, ma yam Moses ki jo Icrael guloyo ka doŋ gua woko ki i Ejipt. 47Gucamo lobone ki lobo pa Og kabaka me Becan, gin luker aryo pa jo Amor ma yam gubedo loka Jordan tuŋ wokceŋ. 48Waŋ lobone ocakke ki i Aroer ma i dog nota me Amon ocito kwede wa i got Cirion, ma en aye Kermon, 49kacel ki Araba ducu ma i tuŋ wokceŋ me Jordan o kwede wa i nam me Araba ma i pwor got me Piciga.


Baibul Obedo Ngo?\nKWAN I LEB Abbey Abkhaz Abui Acholi Afrikaans Aja Akha Albanian Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Assamese Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English (Leb Muno) Estonian Ewe Fante Fijian Finnish Finnish Sign Language Fon French Futuna (East) Ga Galician German Gitonga Gokana Grik Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Korean Sign Language Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lenje Lhukonzo Lingala Lithuanian Lomwe Lovari Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Manyawa Mapudungun Marathi Mauritian Creole Maya Mazahua Mbunda Mende Meru Mexican Sign Language Mixe Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rapa Nui Rarotongan Romanian Romanian Sign Language Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarahumara Tarascan Tatar Telugu Tetun Dili Thai Thai Sign Language Tigrinya Tiv Tlapanec Toba Tojolabal Tok Pisin Tongan Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Vezo Vietnamese Vietnamese Sign Language Wallisian Waray-Waray Wayuunaiki Welsh Wichi Wolaita Yacouba Yoruba Zande Zapotec (Lachiguiri) Zulu\nDUL ME ARYO\nBaibul—Buk ma Oa Ki Bot Lubanga\n1, 2. Pingo Baibul obedo mic mua ki bot Lubanga ma yomo cwinywa?\nIWINYO nining ka laremi omini mic mo atura? Komi myel amyela me yabone, dok cwinyi bedo yom ni laremi otamo piri. Ipwoye pi mic man.\n2 Baibul obedo mot mua ki bot Lubanga. Miniwa ngec ma pe watwero nongone ka mukene. Me labolle, Baibul wacciwa ni Lubanga ocweyo polo, lobo, ki dong laco ki dako mukwongo. Miniwa cik ma twero konyowa ka watye ki peko. I Baibul, wapwonyo lok i kom kit ma Lubanga bicobo kwede yubbe me loko lobo-ni wek obed kabedo maber kato man. Baibul pud dong obedo mic ma yomo cwinywa ya!\n3. Ngo ma ibipwonyone ka imedde ki kwano Baibul?\n3 Ka imedde ki kwano Baibul, ci ibiniang ni Lubanga mito ni ibed lareme. Ka iwoto ki pwonyo lok i kome, ci kinwu bidoko macok.\n4. Ngo ma gudo cwinyi ma lubbe ki kit ma kitye ka poko kwede Baibul?\n4 Baibul dong kityeko gonyone i leb makato 2,600 mapatpat, dok kigoyo kopine bilion mapol ata. Dano makato pacen 90 kulu i wi lobo ducu gitwero kwano Baibul i leb ma meggi. Dok cabit ki cabit, dano makato milion kulu ginongo Baibul ma meggi! Adada, pe dok tye buk mo mukene ma kitwero porone ki Baibul.\n5. Pingo waromo wacone ni kicoyo Baibul “pi teko pa cwiny pa Lubanga”?\n5 Kicoyo Baibul “pi teko pa cwiny pa Lubanga” (Kwan 2 Temceo 3:16) Ento jo mukene gitamo ni, ‘Kit ma dano aye gucoyo Baibul, dok cakke nining ni oa ki bot Lubanga?’ Baibul gamo ni: “Cwiny maleng aye mumiyo dano guloko lok ma oa ki bot Lubanga.” (2 Petero 1:21) Man obedo calo ka latim biacara omiyo karane ocoyo waraga mo. Nongo waraga-ni oa ki bot anga? Ki bot latim biacara-ni, ento pe karane. I yo acel-li, Ngat ma omiyo kicoyo Baibul aye Lubanga, ento pe dano ma en otiyo kwedgi me coyone. Lubanga otirogi me coyo tamme. Ki lok ada, Baibul obedo “lok pa Lubanga.” —1 Jo Tecalonika 2:13; nen Lok me Giko Buk Man me 2.\nBaibul me New World Translation of the Holy Scripturesnonge i leb mapol mapatpat\nLOK ME BAIBUL TYE KAKARE\n6, 7. Pingo waromo wacone ni lok ma i Baibul rwatte?\n6 Coyo Baibul otero mwaki makato 1,600 kulu. Jo ma gucoyo gukwo i kare mapatpat. Mogo onongo gukwano i rwom ma malo, ento mukene pe gukwano. Me labolle, laco Baibul acel onongo daktar. Mukene gubedo lupwur, lumak rec, lukwat, lunebi, lungolkop, ki rwodi. Ento kadi bed ni lucocce onongo gipat pat, lok ducu ma i Baibul rwatte. Pe waco lok moni i cura acel ci dok loko olungtuke i cura mukene. *\n7 Buk mukwongo me Baibul tito kit ma peko ma i loboni ocakke kwede, ki buk me agikki tito kit ma Lubanga bicobo kwede pekki magi kun loko lobo doko paradic. Baibul loko i kom jami ma gutimme mwaki alip mapol i tekwaro pa dano dok nyuto ni yub pa Lubanga kare ducu cobbe.\n8. Mi labol ma nyuto ni lok ma i Baibul rwatte ki cayan.\n8 Baibul pe kicoyo me pwonyo lok me cayan nyo ni obed buk ma kitiyo kwede i cukul, ento gin ma waco i kom cayan tye kakare. Man nyuto ni Baibul obedo buk ma oa ki bot Lubanga. Me labolle, buk pa Lulevi tye ki cik pa Lubanga i kom kit ma jo Icrael onongo gitwero gengo kwede two wek pe okob i kom jo mukene. Cik magi kicoyogi con ma peya dano guniang i kom kit ma kwidi kelo kwede two. Baibul bene pwonyowa lok ada ni pe kingabo lobo i kom gin mo. (Yubu 26:7 ) Dok i kare ma dano peya guniang kit ma pii lwore kwede i lobo, Baibul nongo dong oloko iye con i Latitlok 1:7.\n9. Gene pa jo ma gucoyo Baibul konyowa me niang gin ango?\n9 Ka Baibul oloko lok me tekwaro, nongo lokke tye kakare. Ento bukke mapol me tekwaro pe giloko lok ada ki pete tere pien ni lucocce onongo pe gigenne. Me labolle, gin onongo pol kare pe gicoyo lok ada ka kiloyo lobogi i lweny. Ma ka meno, lucoc me Baibul onongo gigenne dok gucoyo lok ada kadi ka bed ni kiloyo jo Icrael i lweny. Gin bene pe guumo kadi wa balgi. Me labolle, i buk me Wel, Moses otito pi bal madit ma en otimo ki pwod ma Lubanga omiye pi bal meno. (Wel 20:2-12) Kit ma lucoc me Baibul onongo gigenne nyuto ka maleng ni Baibul oa ki bot Lubanga dok waromo genone.\nBUK MA OPONG KI TAM ME RYEKO\n10. Pingo tam ma Baibul miyo tye me kony botwa i kareni?\n10 Baibul obedo buk ma “gicoyo pi teko pa cwiny pa Lubanga. Konyo me pwony, me juko dano, me tiro kit pa dano.” (2 Temceo 3:16) Ada, tam ma tye i Baibul konyowa mada i kareni. Jehovah ngeyo kit ma ecweyowa kwede, pi meno en niang tamwa ki kit ma wawinyo kwede. En ngeyowa maber loyo wan kikomwa, dok mito ni wabed ki yomcwiny. En ngeyo gin maber ki gin marac piwa.\n11, 12. (a) Tam mabeco ango ma Yecu omiyo i Matayo cura 5 me o i 7? (b) Ngo mukene ma waromo pwonyone ki i Baibul?\n11 I buk pa Matayo cura 5 me o i 7, wanongo tam maber adada ma Yecu omiyo i kom kit me bedo ki yomcwiny, kit me bedo ki wat maber ki jo mukene, kit me lega, ki kit me bedo ki tam mupore i kom cente. Kadi bed ni en omiyo tam man mwaki makato 2,000 angec, tamme pud tiyo wa i kareni.\n12 I Baibul, Jehovah bene miyowa cik ma igi lac ma konyowa me bedo ki yomcwiny i kwo me ot, me bedo lutic mabeco, ki me bedo ki kuc ki jo mukene. Cik ma igi lac me Baibul twero konyo wan ducu, labongo paro pi ka ma wabedo iye, nyo pekki ma watye kwede.—Kwan Icaya 48:17; nen Lok me Giko Buk Man me 3.\nITWERO GENO LOK PA LUNEBI MA TYE I BAIBUL\nLaco Baibul ma nyinge Icaya otito ni gibituro Babilon woko\n13. Ngo ma lanebi Icaya otito ni bitimme i kom boma me Babilon?\n13 Lok pa lunebi mapol me Baibul dong gucobbe ada. Me labolle, lanebi Icaya otito ni kibijwero boma me Babilon woko. (Icaya 13:19) En otito kore ki kore kit ma kibituro kwede boma man. Boma man onongo kigwoko ki dog cel madito dok kulo onongo orumo cel-le woko. Ento Icaya otito ni pii me kulu man bidwon woko dok dog cel me boma bidong twolo. Lumony ma gubino ka lweny-nyi onongo gibituro Babilon labongo lweny. Icaya bene otito ni laco ma nyinge Ciro aye bituro Babilon.—Kwan Icaya 44:27–45:2; nen Lok me Giko Buk Man me 4.\n14, 15. Lok pa lanebi Icaya ocobbe nining?\n14 I nge mwaki miya aryo ma kicoyo kwede lok pa lanebi man, dul mony mo obino ka lweny i kom Babilon. Anga ma onongo tye ka telo wi mony man? Kit ma lok pa lanebi man otito kwede, obedo kabaka me Percia ma nyinge Ciro. Kare onongo dong oromo pi lok pa lanebi man me cobbe.\n15 I dyewor meno, jo Babilon onongo gitye ka kwero karama mo madit. Lworo onongo pe i cwinygi pien cel matek kacel ki kulu onongo orumo bomagi woko. Kara ki woko, Ciro kacel ki dul monnye gukwinyo yo pii manyen wek kulu odwon woko. Man oweko lumony me Percia gungolo kulu man ki tyengi. Ento i yo ango ma lumony pa Ciro onongo gibidonyo kwede i cel me Babilon? Kit ma lok pa lanebi man owaco kwede, dog cel me boma-ni odong twolo, pi meno lumony guturo boma man labongo lweny mo.\n16. (a) Ngo ma lanebi Icaya otito i kom anyim pa Babilon? (b) Wangeyo nining ni lok pa lanebi Icaya ocobbe kakare?\n16 Icaya otito ni lacen pe tye ngati mo ma dok bibedo i Babilon matwal. En ocoyo ni: “Dano pe dok bibedo iye, dano mo me Arab pe biguro kemane kunnu.” (Icaya 13:20) Man tika ocobbe ada? I kabedo ma yam boma me Babilon onongo tye iye, cokcok mairo 50 i kupiny me boma me Baghdad i lobo Iraq, obwur keken aye odong. Kadi wa i kareni, pe tye ngati mo ma bedo kunnu. Jehovah oyweyo Babilon “calo dako ma oyweyo ode maleng kun pe oweko gin mo iye.”—Icaya 14:22, 23. *\nObwur me Babilon\n17. Pingo watwero geno cikke pa Lubanga ducu?\n17 Kit ma lok mapol pa lunebi me Baibul dong gucobbe woko, man nyuto ni watwero geno gin ma Baibul waco i kom anyimwa. Watwero bedo ki gen ni Jehovah bicobo cikkene me loko lobo-ni wek odok paradic. (Kwan Wel 23:19.) Ada, watye ki gen me nongo “kwo ma pe tum. Lubanga ma pe loko lok goba yam ociko pire i acakki piny.”—Tito 1:2. *\nBAIBUL TWERO LOKO KWONI\n18. Ngo ma lakwena Paulo owaco i kom “lok pa Lubanga”?\n18 Watyeko pwonyo ni pe tye buk mukene ma rom ki Baibul. Lok ma iye rwatte, dok ka oloko i kom cayan nyo jami ma otimme i tekwaro, nongo tye kakare. Baibul bene miniwa tam ma konyowa dok tye ki lok mapol pa lunebi ma dong gucobbe woko. Ento pe meno keken. Lakwena Paulo ocoyo ni: “Lok pa Lubanga obedo gin makwo, dok tiyo matek.” Man te lokke ngo?—Kwan Jo Ibru 4:12.\n19, 20. (a) Baibul twero konyi nining me ngeyo ngat ma in ibedo? (b) Itwero nyuto pwocci nining pi Baibul ma obedo mic pa Lubanga?\n19 Baibul twero loko kwoni. Twero konyi me niang ngat ma in ibedo ada. Romo konyi me niang tam ma okanne matut i cwinyi kacel ki kit ma iwinyo kwede. Me labolle, waromo tamo ni wamaro Lubanga. Ento, me nyuto ni ada wamare, omyero waket gin ma Baibul waco i tic.\n20 Baibul ada obedo buk ma oa ki bot Lubanga. En mito ni imar buk man dok ikwan i yo matut. Bed ki pwoc pi mic man, dok imedde ki kwanone. Ka itimo meno, ci ibiniang yub pa Lubanga pi dano. I dul ma lubo-ni, ibipwonyo lok i kom yub man.\n^ para. 6 Kadi bed jo mogo giwacci lok me Baibul pe rwatte, ento meno pe tye ada. Nen dul me 7 i buk me The Bible—God’s Word or Man’s? ma Lucaden pa Jehovah aye gucoyo.\n^ para. 16 Ka imito nongo ngec mukene i kom lok pa lunebi ma kitito i Baibul, nen pot karatac 27-29 i brocuwa me A Book for All People, ma Lucaden pa Jehovah aye gucoyo.\n^ para. 17 Jwero te Babilon obedo lanen acel me lok pa lunebi me Baibul ma ocobbe kakare. Itwero nongo ngec mukene i kom lok ma lunebi gutito i kom Yecu Kricito i Lok me Giko Buk Man me 5.\nLOK ADA ME 1: BAIBUL OA KI BOT LUBANGA\n“Ginacoya ducu ma yam gicoyo, gicoyo pi teko pa cwiny pa Lubanga.”—2 Temceo 3:16\nI yo ango ma Baibul dok pat kwede ki buk mo keken?\nBaibul dong kityeko gonyone i leb ma romo 2,600 mapatpat, dok kigoyo kopi bilion mapol ata.\nMiyowa ngec ma pe watwero nongone ka mukene.\n1 Jo Tecalonika 2:13\nNgat ma omiyo kicoyo Baibul aye Lubanga.\nLubanga otiro dano me coyo tamme.\nLOK ADA ME 2: BAIBUL OBEDO BUK MA TYE KI LOK PA LUNEBI\n“Lubanga . . . pe loko lok goba.”—Tito 1:2\nPingo itwero geno Baibul?\nMwaka 200 ma peya kituro Babilon, Baibul otito kit ma kibijwerone kwede kikome.\nLok pa lunebi mapol me Baibul tye ka cobbe i kareni.\nWatwero geno gin ma Baibul waco i kom anyimwa.\nLOK ADA ME 3: BAIBUL KICOYO ME KONYOWA\n“An a Rwot [Jehovah] Lubangawu amito pwonyowu wek wubed maber.”—Icaya 48:17\nNgo ma dong ipwonyo i kom Baibul?\nYubu 26:7; Latitlok 1:7\nGin ma Baibul waco i kom lok ma kwako cayan tye kakare.\nLuco Baibul onongo gubedo jo ma genne.\nYecu ominiwa tira i kom kit me bedo ki yomcwiny, kit me bedo ki wat maber ki jo mukene, kit me lega, ki kit me bedo ki tam mupore i kom cente.\nLOK ADA ME 4: BAIBUL TWERO LOKO KWONI\n“Lok pa Lubanga obedo gin makwo, dok tiyo matek.”—Jo Ibru 4:12\nNgo ma Lok pa Lubanga twero timone piri?\nTwero konyi me niang yub pa Lubanga.\nTwero konyi me ngeyo ngat ma ibedo.\nTwero konyi me niang gin ma Lubanga mito ki boti.\nLubanga mito ni imar Baibul dok ikwan i yo matut.\nKa Baibul obedo lok pa Lubanga, ci myero obed pat adada ki buk mo keken ma kicoyo.


Jo Galatia 6 ACO85 - Utmega, ka ce gimako dano ka timo - Bible Search\nJo Galatia 5 Jo Epeco 1\nJo Galatia 6\n1Utmega, ka ce gimako dano ka timo bal mo, wun jo ma wutye ki Cwiny pa Lubaŋa wukonye wek odwog i yo ma atir, kun wubedo kwede ki cwiny me mwolo. Koŋ iŋine kekeni, wek in bene pe gibiti. 2Wutiŋ peko pa luwotwu, meno aye bimiyo wucobo cik pa Kricito. 3Pien ka dano mo tamo ki i cwinye kene ni en e gin mo, kun i adane noŋo en pe gin mo, noŋo en bwolle abwola kene. 4Dano acel acel koŋ oŋi ticce kene ka ber, meno miyo tyen lok me wakkene bedo pi ticce kikome ma en otiyo, ma pe dok poro ki tic pa lawote. 5Pien dano acel acel tye ki yecce ma myero otiŋ.\n6Dano ma gitye ka pwonyo ki lok i kom Kricito myero onywak jami ducu mabeco ma etye kwede ki ŋat ma pwonye.\n7Pe wuwek gibwolwu; Lubaŋa pe gituko kwede. Gin ma dano ocoyo, en aye bene en bikayo. 8Ŋat ma ocoyo kodi i poto me kit pa dano, gin ma en bikayo ki iye en aye to; ento ŋat ma coyo kodine i poto me Cwiny Maleŋ, bikayo mere kwo ma pe tum pi Cwiny Maleŋ. 9Pe myero waol ka tiyo gin maber, pien ka kare oromo, ka cwinywa pe odoko nyap, ci wabikayo kac. 10Doŋ kit macalo pud watye ki kare-ni, myero watiyu gin maber bot dano ducu, makato ducu myero watiyu bot utmegiwa ma guye Kricito.\nGiko lok ki jiŋo cwiny dano ki mot\n11Koŋ doŋ wunen kit nukuta madoŋo ma atye ka coyone ki ciŋa-ni. 12Jo ma tye ka diyowu ni myero wulirre-ni, gin aye jo ma mito ni gin maber ma gitiyo onen ki woko. Tamgi tye ni pe myero giungi pi yatariya pa Kricito. 13Kadi gin ma gilirogi-ni pe gimako cik, ento gimito ni gilirwu ka wek giwakke i gin ma gitimo i kom ki woko. 14Ento an pe amito awakke pi gin mo, kono pi yatariya pa Rwotwa Yecu Kricito keken, pien ki tuŋ bot lobo ducu doŋ giguro woko i kom yatariya, ki an kikoma bene doŋ gigura woko ki tuŋ bot lobo. 15Pien bedo ma gilirre nyo ma pe gilirre lok mo pe iye; ento gin ma pire dit twatwal en aye me bedo ginaketa manyen. 16Kuc ki kica obed i kom jo ma poro kwogi ki cik man, ki i kom jo pa Lubaŋa ducu.\n17Cakke kombeddi pe amito ŋat mo oyela, pien atye ki poyo ma doŋ giketo i koma ma nyuto ni an opii pa Yecu.\n18Kica pa Rwotwa Yecu Kricito obed kwedwu, utmega. Amen.


Jo Roma 13 ACO85 - Dano acel acel myero owiny luloc ma - Bible Search\nJo Roma 12 Jo Roma 14\nJo Roma 13\n1Dano acel acel myero owiny luloc ma giloye; pien pe tye kit twero mo ma pe oa ki bot Lubaŋa; luloc ma gitye-ni Lubaŋa aye oketogi. 2Pi meno ŋat ma pyem ki luloc noŋo pyem ki ŋat ma Lubaŋa oyero; gibiŋolo kop i kom jo ma pyem kwedgi. 3Pien jo ma tiyo gin maber pe gibedo ki lworo mo i kom luloc, ento jo ma tiyo gin marac aye gibedo ki lworo. Imito ni pe ibed ki lworo i kom dano ma tye ka loc? Ti gin maber, ci en bipwoyi; 4pien en latic pa Lubaŋa ma tiyo ticce pi konyi. Ento ka itimo gin marac, ci myero ibed ki lworo i kome, pien twero me neko dano doŋ gimiye woko. En latic pa Lubaŋa ma kelo kiniga pa Lubaŋa i kom jo ma timo gin marac. 5En mumiyo myero wuwiny luloc, pe pi lworo kiniga pa Lubaŋa keken, ento me miyo wek wubed bene ma iwu leŋ. 6-Man bene aye tyen lok mumiyo wuculo mucoro, pien luloc gin lutic pa Lubaŋa ma gitiyo tic meno kikome. 7Wucul gin ma myero bot ŋat acel acel, wucul mucoro bot wegi mucoro, ki ajog bot wegi ajog, wulwor jo ma myero me alwora, wuwor jo ma myero me awora.\nMar aye ma cobo cik\n8Pe wubed ki banya pa ŋat mo i komwu. Ento wubed ki banya me marre kekenwu; pien jo ma maro luwotgi noŋo doŋ gucobo cik. 9-Pien cik mogo ma waco ni, “Pe itim abor, pe ineki, pe ikwal, cwinyi pe opukke i kom jami pa ŋat mukene,” ki kwa cik mogo mukene-gu gucokke kacel ki lok man ni, “Mar lawoti macalo imarre keni.” 10Ŋat ma maro dano, pe timo gin marac bot dano lawote; pi meno mar aye ma cobo cik.\nNino pa Kricito cok romo\n11Wuti man kun wuŋeyo kare ma wutye iye, ni, kare doŋ oromo myero wuco woko ki i waŋ nino. Pien larrewa doŋ onyiko cok twatwal, kato ma i kare ma yam wakwoŋo ye iye Rwot-ti. 12Dyewor doŋ cok tum, piny doŋ mito ru. Doŋ wabolu tic me piny macol woko, waruku jami lweny me dyeceŋ. 13Myero walubu kit ma myero me dyeceŋ, laboŋo maro tuko marac me yomcwiny marac, ki mero, laboŋo timo abor ki tim mogo me tarwaŋ, laboŋo daa ki nyeko. 14Wuruk Rwot Yecu Kricito calo wuruko boŋowu, dok bene pe wutam pi kwowu me kit pa dano ma ginywalowu kwede pi cobo mitte.


Jo Roma 8 ACO85 - Pi meno, kombeddi pe dok giŋolo kop - Bible Search\nJo Roma 7 Jo Roma 9\nJo Roma 8\nKwo me Cwiny\n1Pi meno, kombeddi pe dok giŋolo kop loyo jo ma gibedo i Kricito Yecu. 2Pien cik pa Cwiny me kwo ma tye i Kricito Yecu doŋ ogonya woko ki i te cik me bal ki to. 3Gin ma onoŋo cik pe twero tiyo, pien kwowa ma ginywalowa kwede onoŋo oloko odoko goro, Lubaŋa aye ma doŋ otiyo. En ooro Wode kikome me bino i kit kom ma cal ki mewa ma bal obwoyo wokoni, macalo gitum ma gityero bot Lubaŋa pi bal. Kombeddi doŋ en oŋolo kop oloyo bal ma tye i komwa ma ginywalowa kwede, 4wek gin ma cik mito ocobbe i komwa, wan jo ma pe doŋ walubo kit me kom ma ginywalowa kwede, ento walubo yo pa Cwiny Maleŋ. 5Pien jo ma gibedo i kit pa dano, giketo tamgi bene i kom gin ma lubo kit pa dano; ento jo ma gibedo kun gilubo kit pa Cwiny Maleŋ giketo tamgi bene i kom gin me Cwiny. 6Tam ma lubo kit pa dano kelo to, ento tam ma lubo kit pa dano kelo to, ento tam ma lubo kit pa Cwiny Maleŋ miyo kwo ki kuc. 7Pien tam ma giketo i kit pa dano ki tuŋ bot Lubaŋa en kwor, pien pe winyo cik pa Lubaŋa, pe bene twero winyone. 8Jo ma gibedo kun gilubo kit pa dano pe gitwero yomo cwiny Lubaŋa.\n9Ento wun pe wutye i kit pa dano, wun wutye i Cwiny, ka ce Cwiny pa Lubaŋa bedo i iwu. Ŋat mo ma pe ki Cwiny pa Kricito, noŋo en pe dano pa Kricito. 10Ento ka Kricito tye i iwu, kadi bed komwu to pi bal, ento cwinywu bedo kwo, pien yam doŋ gikwanowu woko ni kitwu atir. 11-Ka ce Cwiny pa ŋat ma ocero Yecu ki i kin jo muto-ni bedo i iwu, en Ŋat ma ocero Kricito Yecu ki i kin jo muto-ni bene bimiyo kwo kadi wa i komwu ma doŋ oto woko, pi Cwiny mere ma bedo i iwu-ni.\n12Mumiyo utmegina, watye ki banya, ento pe me kit pa dano, me lubo kit pa dano. 13Pien ka wubedo kun wulubo kit pa dano wubito; ento ka wuneko tic me kom woko pi Cwiny Maleŋ, ci wubibedo jo makwo. 14Pien jo ducu ma Cwiny pa Lubaŋa telogi, gin aye litino pa Lubaŋa. 15-Yam pe onoŋo wugamo cwiny me bedo opii, wek wudok cen i lworo; ento wugamo cwiny me bedo litino me paco. Mumiyo wakok ni, “Abba! Wora!”- 16Cwiny Maleŋ kikome ribbe ki cwinywa kun tuco ni, wan litino pa Lubaŋa. 17Ka doŋ wan litino, ci wan lule jami, wan lule jami pa Lubaŋa kun wanywako lonyone kacel ki Kricito, ka ce waciro can kacel kwede, wek bene walim deyo kacel kwede.\nDeyo ma binen i anyim\n18Atamo ni can me kare man pe myero gipor ki deyo ma gibinyuto botwa. 19Pien ginaketa ducu gitye ka kuro nyuto litino pa Lubaŋa ki miti madwoŋ mukato kare. 20-Ginaketa ducu onoŋo yam giketogi i te twero me gin ma tere pe, pe pi mitgi kengi, ento pi mit pa Lubaŋa ma yam oketo i te twero meno; kun gen tye ni, 21ceŋ mo gibigonyo ginaketa woko ki i opii me bedo gin ma top, wek gunoŋ kuc ki deyo ma gimiyo ki litino pa Lubaŋa. 22Waŋeyo ni jami ducu ma giketogi aketa, gubedo ka cur acura ki arem nio wa i kare-ni. 23-Pe gin keken, wan bene ma gimiyowa Cwiny Maleŋ macalo mot mukwoŋo, ma nyuto gin ma gibimiyowa i anyim, wan bene watye ka cur acura ki i iwa kun wakuro kare me lokowa wek wadok litino me paco, en aye me koko komwa. 24Pien yam gilarowa pi bedo ki gen man. Pi meno gen ma kome nen noŋo pe doŋ gen. Aŋa ma geno gin ma en neno kome? 25Ento ka ce watye ki gen me noŋo gin ma pe waneno kome, ci wakuro gin meno kun wadiyo cwinywa.\n26I kit acel-lu Cwiny Maleŋ bene konyowa ka ma wagoro iye. Pe waŋeyo lego Lubaŋa i kit ma myero waleg kwede, ento Cwiny kikome bako doge ma ka-kawa, kun cur laliŋliŋ. 27Ŋat ma ŋiyo cwiny dano ŋeyo tam pa Cwiny Maleŋ, pien Cwiny Maleŋ bako doge pi jo pa Lubaŋa kun lubo gin ma Lubaŋa mito.\n28Waŋeyo ni i gin ducu Lubaŋa tiyo pi kelo gin maber ki jo ducu ma gimare jo ma en olwoŋogi kit macalo en oyubo. 29Jo ma yam en oŋeyogi con, omoko bene ni myero gunywak cal pa Wode, wek omi Wode obed latin kayo i kin utmego mapol. 30Jo ma yam en omoko tamme i komgi con, gin aye bene en olwoŋogi, jo ma en olwoŋogi, okwanogi ni kitgi atir; jo ma doŋ okwanogi ni kitgi atir omiyo deyo botgi.\nMar pa Lubaŋa ma tye i Kricito\n31Wabiwaco aŋo mono doki i kom lok man? Ka Lubaŋa tye tuŋ botwa, ci aŋa ma lakworwa? 32En yam pe oweko Wode kikome, ento omiye pi wan ducu. Pe bene doŋ bimiyowa jami ducu kacel kwede? 33Aŋa mono ma bipido ki jo ma Lubaŋa doŋ otyeko yerogi? Lubaŋa aye ma kwanogi ni kitgi atir. 34Aŋa ma twero ŋolo kop loyogi? Kricito Yecu aye yam oto, dok makato meno yam gicere woko. En bene tye obedo i kabedo me deyo ka ŋet Lubaŋa yo tuŋ acuc, en aye ma bako doge piwa. 35Aŋa ma bipokowa ki i kom mar pa Kricito? Neno can, nyo kumo, nyo ayelayela, nyo kec, nyo bedo munero, nyo gin marac, nyo pala lucwan? 36-Kit macalo yam gicoyo ni,\n“Gibedo ka nekowa dyeceŋ jwi piri, gikwanowa macalo romi me aneka.” 37Ento gin magi ducu watye ka loyogi matek pi ŋat ma ceŋ omarowa-ni. 38-Pien aŋeyo ada ni, kadi to, kadi kwo, kadi lumalaika, kadi luloc, kadi gin ma tye i kare man, kadi gin ma mito bino, kadi teko, 39kadi gin ma tye malo, kadi gin ma tye piny, kadi ki gin mo keken i kom ginaketa ducu, pe bibedo ki twero mo me pokowa woko ki i kom mar pa Lubaŋa ma tye i Kricito Yecu Rwotwa.


Jo Roma 10 ACO85 - Utmegina, gin ma amito ki cwinya - Bible Search\nJo Roma 9 Jo Roma 11\nJo Roma 10\n1Utmegina, gin ma amito ki cwinya ducu ma alego Lubaŋa pire, en aye ni myero jo Icrael gularre. 2An abedo cadengi kun aŋeyo ni gumoko matek i kom Lubaŋa, ento kadi bed gumoko, ci pe gucuŋo i ŋec kikome. 3Onoŋo pe giŋeyo kit ma Lubaŋa kwano kwede dano ni kite atir, ento gubedo ka yenyo ni gitwero noŋo kit ma atir pigi kengi, pe gumine kengi i kit ma atir ma Lubaŋa miyo. 4Pien cik doŋ ogik woko i Kricito, wek omi jo ma ye en gikwangi ni kitgi atir.\n5-Moses yam owaco ni dano ma tiyo tic ma atir ma cik mito, bikwo pire. 6-Ento kit ma atir ma ginoŋo pi niye loko kit man ni, “Pe ilok kekeni ni, ‘Aŋa ma biito malo i polo?’ (ni, me kelo Kricito piny), 7nyo ni, ‘Aŋa ma bidonyo i bur ma tere pe gik?’ ” (ni, me kelo Kricito woko ki i kin jo muto). 8Ento waco gin aŋo? Waco ni, “Lok man doŋ tye cok kwedi, tye i dogi ki i cwinyi bene,” ma en aye lok i kom niye ma watito pire-ni. 9Pien ka ituco ki dogi ni, “Kricito aye Rwot,” ma kun iye bene ki i cwinyi ni Lubaŋa yam ocere woko ki i kin jo muto, ci ibilarre. 10Pien dano ye ki cwinye, en aye miyo gikwane ni kite atir, ka dok tuco ki doge, ka doŋ miyo Lubaŋa lare. 11-Pien coc ma yam gicoyo i ginacoya wacci, “Lewic pe bimako ŋat ma ye en.” 12Apokapoka mo pe i kin Lujudaya ki jo Grik; gin ducu Rwotgi acel, en bene poko lonyone bot jo ducu ma kok bote. 13-Yam gicoyo ni, “Jo ducu ma gilwoŋo nyiŋ Rwot gibilarogi.”\n14Ento dano gibikok bote niŋniŋ, ma peya guye en? Gitwero ye en kono niŋniŋ ka pe guwinyo lok ma gitito i kome? Gitwero winyo lok i kome niŋniŋ ka ŋat mo pe ma tito lokke botgi? 15-Dano gitwero tito lok niŋniŋ ka pe giorogi? Kit macalo yam gicoyo ni, “Neno tyengi ber rom mene jo ma kelo lok me kwena maber!” 16Ento pe gin ducu yam guye lok me kwena maber; pien Icaya yam oloko ni, “Rwot, aŋa ma yam oye lok ma wan watito?” 17Adada, niye bino pi winyo lok ma gitito, lok ma giwinyo a i lok ma gitito i kom Kricito.\n18-Ento koŋ amito apeny ni, “Onoŋo yam pe guwinyo?” Guwinyo, kit macalo yam gicoyo i Jabuli ni,\n“Dwangi winnye teretere i wi lobo ducu,\nki lok ma giloko oo wa i agikki piny.”\n19Dok apenyo ni, “Jo Icrael mono yam pe guniaŋ?” Moses aye ma okwoŋo waco ni,\n“Abimiyo nyeko makowu i kom\njo ma pe gin rok kikome,\nabimiyo kiniga makowu i kom\nrok mamiŋ.” 20-Icaya doki cwinye obedo tek me\n“Jo ma yam pe giyenya doŋ gunoŋa,\ndoŋ bene atyeko nyutte woko ka\nmaleŋ bot jo ma onoŋo pe gipenyo pira.”\n21-Ento i kom jo Icrael owaco ni, “Yam abedo ka ryeyo ciŋa dyeceŋ jwi bot jo ma pe giwinyo doga, jo ma ŋipyem kweda.”


Ruth gin ki Naomi—“Ka ma In Icito Iye, An Bene Abicito Iye” | Niye me Ada\nDUL ME ANGWEN\n“Ka ma In Icito Iye, An Bene Abicito Iye”\n1, 2. (a) Tit kong kit ma wot pa Ruth ki Naomi obedo kwede, kacel ki kumo ma gubedo kwede. (b) Apokapoka ango ma onongo tye i kin Ruth ki Naomi kadi bed guwoto kacel?\nRUTH obedo ka wot i nget Naomi i yo mo ma obedo cere cere i twon tim me Moab. Gin onongo gitye gin aryo keken i kabedo mo malac ata. Go kong ni Ruth ocako neno ni tipo pa jami dong tye ka doko bor pi ceng ma olenge i otyeno, ci oneno wang daane me niang ka ce cawa pe dong oromo me yenyo kabedo me buto pi wor meno. En onongo maro Naomi mada dok onongo tye atera me timo gin mo keken ma en twero me gwoke.\n2 Mon aryo-ni ducu onongo gitye ki kumu madit. Naomi onongo dong obedo dato pi mwaki mapol, ento onongo tye ka kumu pi peko ma otimme ma cokcok—to pa awobene aryo, Kilion ki Malon. Ruth bene onongo tye ka kumu. Malon aye onongo obedo cware. En ki Naomi onongo gitye ka cito i kabedo acel, taun me Beterekem ma tye i Icrael. Kadi bed ni gin onongo gitye ka wot kacel, ento gin aryo-ni onongo pe gineno wotte ma rom rom. Naomi onongo tye ka cito gang. Ento Ruth onongo tye ka cito ka mo ma en pe ngeyo, dok tye ka weko jo tugi, ngom kwarogi, wa ki tekwarogi—kacel ki lubangegi—i ngeye.—Kwan Ruth 1:3-6.\n3. Lagam me lapeny mene ma bikonyowa me lubo lanen me niye pa Ruth?\n3 Ngo ma twero miyo dako ma pud tidi kit man loko tamme kit meno? Ruth onongo binongo teko me cako kwo manyen kun gwoko Naomi nining? Ka watye ka nongo lagam me lapeny magi, wabinongo jami mapol me aluba i niye pa Ruth ma jo Moab. Me acel, kong wanenu gin ma omiyo mon aryo magi gucako wot mabor me cito Beterekem.\nJo me Ot ma To Omayo Jogi\n4, 5. (a) Pingo jo me ot pa Naomi gucito i Moab? (b) Peko ango ma opoto i kom Naomi i Moab?\n4 Ruth odongo i Moab, lobo mo matidi ma tye tung kunyango me Nam me Kado. Kabedo meno polle cere cere ma yadi tye iye acel acel ki nota mogo matut adada. “Lobo Moab” obedo ngom ma pol kare ceko cam, kadi bed kec onongo opoto i Icrael. Meno aye tyen lok ma okelo rwatte pa Ruth ki Malon ki lupacogi.—Ruth 1:1.\n5 Kec ma opoto i Icrael omiyo cwar Naomi, Elimelek, otamo ni omyero edak gin ki dakone ki awobene ki i ngom kwarogi wek gikwo i Moab calo lurok. Dak man myero obed ni obedo tek i lok me niye pa ngat acel acel, pien dano me Icrael omyero owor Jehovah kare ducu i kabedo ma en ocimo. (Nwo. 16:16, 17) Naomi ogwoko niyene. Ento, obedo ki kumu madit i kare ma cware oto.—Ruth 1:2, 3.\n6, 7. (a) Pingo Naomi gwok nyo obedo ki par i kare ma awobene onyomo mon Moab? (b) Pingo kit ma Naomi otero kwede mon wode obedo ber mada?\n6 Cwiny Naomi myero obed ni ocwer i kare ma awobene gunyomo mon Moab. (Ruth 1:4) En ongeyo ni kwarogi Abraim, oyelle matek me nongo dako ki wode Icaka, ki i kin lutugi ma giworo Jehovah. (Acak. 24:3, 4) Lacen, i Cik pa Moses, kikwero jo Icrael me weko awobegi ki anyiragi me nyomo lurok, pi lworo ni gibiweko jo pa Lubanga gicako woro cal apaya.—Nwo. 7:3, 4.\n7 Kadi bed kit meno, Malon ki Cilon gunyomo mon Moab. Pe wangeyo ka Naomi obedo ki par iye nyo cwinye otur, ento en omedde ki nyuto mar me ada bot mon wode, Ruth ki Orupa. Gwok nyo obedo ki gen ni nino mo gin gibiworo Jehovah calo en. Kadi ningo, Ruth ki Orupa onongo gimaro Naomi. Wat maber man okonyogi i kare ma can opoto. Ma peya mon matino magi gunywal, gin ducu gudoko mon to.—Ruth 1:5.\n8. Ngo ma myero obed ni oywayo Ruth i kom Jehovah?\n8 Tika kit ma Ruth odongo kwede kun lubo dinine okonye me yubbe pi peko man? Tek mada me wacci okonye. Jo Moab onongo giworo lubange mapol, kun lubanga madit loyo wigi ducu obedo Kemoc. (Wel 21:29) Nen calo dini pa jo Moab onongo tye ki tim me aranyi ki nek alany me kare maca, ma tyero lutino bene onongo tye iye. Gin mo keken ma Ruth opwonyo ki bot Malon nyo Naomi i kom Lubanga, Jehovah me Icrael ma lamar dok lakica, omiyo en oneno apokapoka madit. Jehovah loyo locce ki mar pe ki aranyi. (Kwan Nwoyo Cik 6:5.) I nge to pa cware, Ruth myero obed ni odoko cok mada ki Naomi kun winyo gin ma mego-ni waco i kom tic me aura pa Lubanga Jehovah won twer ducu, ki kit ma tero kwede jone ki kica.\nRuth obedo ryek me bedo macok ki Naomi i kare me kumo ki can\n9-11. (a) Tam ango ma Naomi, Ruth, ki Orupa gumoko? (b) Ngo ma watwero pwonyone ki i kom peko ma opoto i kom Naomi, Ruth, ki Orupa?\n9 Naomi, ki tungcel, onongo tye ki miti me ngeyo lok ma a ki tugi. Nino mo gwok nyo owinyo ki bot lucat wil ni kec ma i lobo Icrael-li dong pe. Jehovah oketo tamme i kom jone. Beterekem onongo dong tye ma rwatte ki tyen lok me nyinge ni “Ot me Mugati.” Naomi otamo me dok cen gang.—Ruth 1:6.\n10 Ngo ma Ruth ki Orupa onongo dong gubitimo? (Ruth 1:7) Watgi onongo tek mada ki Naomi pi peko ma opoto i kom gin ducu. Tutwalle Ruth, onongo nen calo omaro Naomi pi kica ki niyene matek i kom Jehovah. Mon to adek-ki gugwarre kacel me cito i Judaya.\n11 Lok i kom Ruth poyo wiwa ni peko poto i kom jo mabeco ki jo maraco ducu. (Latit. 9:2, 11) Man bene nyuto botwa ni ka warwenyo danowa mo, ci bedo me ryeko me nongo kwe cwiny ki bot luwotwa—tutwalle jo ma giworo Jehovah, Lubanga ma Naomi oworo.—Car. 17:17.\nMar me Ada ma Ruth Obedo Kwede\n12, 13. Pingo Naomi onongo mito ni Ruth ki Orupa gudok bot jo tugi me ka cito kwede, dok mon matino magi gudok iye nining i acakki?\n12 Ka mon to magi guwoto dong pi mairo mabor, par mo madit ocako bino i wi Naomi. En ocako tam i kom mon aryo ma i ngete ki mar ma gunyuto i kome ki i kom awobene. Tam ocako nurre ni pe myero emed peko i kom joni. Ka guweko ngom kwarogi ci gubino kwede, ngo ma en etwero timone pigi i Beterekem?\n13 Motmot, Naomi oloko doge woko botgi ni: “Wudok cen, ngat acel acel odok gire i ot pa minne. Rwot [Jehovah] otimwu maber, kit ma wun wutimo jona ma wangi orwenyo woko ki bota, kacel ki an bene.” En bene onyuto gen ni Jehovah biculogi ki miyo botgi co manyen ki kwo manyen. “Onoto lemgi me cikogi.” Lokke medde ni, “ci gucako kok matek.” Dong onongo pe tek me niang tyen lok ma omiyo Ruth ki Orupa gubedo ki wat matek ki mego man ma obedo lakica dok paro pi dano-ni. Gin ducu gubedo ka ridone ni: “Pe kumeno; wan wabidok kwedi wa bot jowu.”—Ruth 1:8-10.\n14, 15. (a) Orupa odok cen i ngo? (b) Naomi otemo diyo Ruth ni owek lubo kore nining?\n14 Naomi pe oye mere mayot. En otito botgi ni pe tye gin mo ma en etwero timone pi joni i Icrael, kit ma cware dong pe me konye, awobene ma joni myero gunyom bene pe, dok gen mo dong pe. En otito ni kero ma en epe kwede me gwokogi aye dong obedo gin me cwer cwiny madit bote. Lok pa Naomi-ni odonyo i cwiny Orupa mada. En onongo tye ki jo me pacone i Moab, mine, ki ganggi ma onongo tye ka kure. Onongo nen kamaleng bot Orupa ni obedo tam me ryeko me dong i Moab bot jo ganggi. Pi meno, ki cwercwiny madit, Orupa onoto lem Naomi me cike ci olokke ocito gire.—Ruth 1:11-14.\n15 Ento ki tung bot Ruth kono? Lok ma Naomi owaco-ni bene onongo gudo kome marom aroma. Ento, ginacoya tito botwa ni: “Ruth ocerre i kore matwal.” Gwok nyo Naomi onongo dong ocako medde ki wot i yo ci olokke oneno ka Ruth lubo kore. Naomi orido ni: “Nen, nyeki otyeko dok cen bot lutugi ki bot lubangane; dok cen i kor nyeki.” (Ruth 1:15) Lok man ma Naomi owaco bot Ruth onyuto lok mo ma pire tek bot jo ma kwano. Orupa onongo dong odok cen bot lutugi ki bot “lubangane” i Moab. En onongo oyeng ki bedo lawor Kemoc ki lubange me goba. Ruth bene mono owinyo kumeno?\n16-18. (a) Ruth onyuto mar me ada nining? (b) Ngo ma watwero pwonyone ki bot Ruth i kom mar me ada? (Nen bene cal ma tye i pot karatac 36-37.)\n16 I kare ma gitye ka lok gin ki Naomi, Ruth onongo dong otyeko moko tamme matek liking ma pe lokke. Cwinye onongo opong ki mar pi Naomi kacel ki Lubanga ma Naomi woro. Dong Ruth oloko ni: “Pe ibed ka lega ni aweki, nyo ni adok cen awek lubo kori; pien ka ma in icito iye, an bene abicito iye; ka ma ibuto iye, an bene abibuto iye; jo tuwu gibibedo jo tuwa bene, dok Lubangani bibedo Lubangana. Ka ma ibito iye, an bene abito iye, gibiyika kunnu. Myero Rwot [Jehovah] oket can i koma kit meno ki makato bene, ka to kikome aye bipoko an kwedi.”—Ruth 1:16, 17.\n“Jo tuwu gibibedo jo tuwa bene, dok Lubangani bibedo Lubangana”\n17 Lok ma Ruth owaco bot Naomi-ni obedo lok madit mada—ma tiyo kadi en dong pe, dano pud tiyo kwede mwaki 3000 i ngeye. Lokke nyuto kit mo mamwonya mada, ma en aye mar me ada. Mar ma Ruth tye kwede onongo tek adada, mumiyo en omoko i kom Naomi labongo paro ka ma en cito iye. To keken aye onongo bipokogi. Jo pa Naomi onongo dong gibidoko jone bene. Ruth onongo tye atera me weko jami ducu ma en ngeyo i Moab—wa lubange me Moab. Ruth onongo pe tye calo Orupa pien en onongo twero wacone ki cwinye ducu ni emito ni Jehovah, Lubanga pa Naomi, obed Lubangane bene. *\n18 Pi meno gumedde ki wot, gin aryo-ni dong, i yo mabor me cito Beterekem. I byek acel, wotte oromo bedo ni otero cabit acel. Labongo akalakala, ngat acel acel i kingi onongo kwe cwiny mo olo ki bot lawote kadi bed gitye i peko.\n19. Itamo ni watwero lubo lanen pa Ruth me nyuto mar me ada bot jo me otwa, bot luremwa, ki i kacokke nining?\n19 Kumu tye ma oromo dano mapol i lobo-ni. Baibul wacci, “piny bibedo marac” i karewa-ni, mumiyo warwatte ki kit peko mapat pat kacel ki kumu-gu. (2 Tem. 3:1) Kit ma Ruth onyuto-ni pire tek i kare-ni kato kare mo keken. Mar me ada—ma man aye obedo kodi mar ma moko niking ma pe kwe—tye ki teko me miyo dano timo gin maber i lobo marac-ci. Mitte mada i nyom, mitte pi wat i kin jo me ot, mitte i bedo ki lirem, mitte i kacokke pa Lukricitayo. (Kwan 1 Jon 4:7, 8, 20.) Ka wadongo kodi mar ma kit meno, nongo watye ka lubo lanen maber pa Ruth.\nRuth ki Naomi i Beterekem\n20-22. (a) Kwo pa Naomi i Moab otere nining? (b) Naomi obedo ki tam marac ango pi pekone? (Nen bene Yakobo 1:13.)\n20 Lokone aloka ki dog ni ngat moni tye ki mar me ada pe rom ki ketone i tic. Ruth obedo ki kare me nyuto mar me ada pe bot Naomi keken ento wa bot Lubanga ma en oyero me worone, Jehovah.\n21 Mon aryo-ni motmot guo i Beterekem, caro mo ma tye mairo abicel tung kupiny me Jerucalem. Naomi ki jo me pacogi, onongo nen calo gingene mada i taun matidi meno, pien lok me dwogo pa Naomi onongo oromo piny i kabedo meno woko. Mon ma kunu onongo gibiro wanggi i kome ci giwacci, “Man en aye Naomi?” Ngene kene ni, bedone i Moab omiyo en olokke mada; cal wange ki kit ma en tye kwede onongo nyuto peko ki arem cwiny me bedo ki kwo matek pi mwaki mapol.—Ruth 1:19.\n22 Naomi otito bot mon luwote ki jiranine me mwaki mukato angec, kit ma kwo otere marac kwede. En bene otamo ni omyero kilok nyinge Naomi, ma tere tye ni “Ber bedona,” wek obed Mara, ma tere tye ni “Kec cwiny.” Lapeko Naomi, otamo marac calo Yubu ma okwo con, ni Lubanga Jehovah aye okelo peko-ni i kome.—Ruth 1:20, 21; Yubu 2:10; 13:24-26.\n23. Ngo ma Ruth ocako tam i kome, ki yub maber ango ma Cik pa Moses oketo pi lupeko? (Nen bene lok ma tye piny.)\n23 I kare ma mon aryo-ni gucako kwo i Beterekem, Ruth ocako tamo i kom kit me gwoko en kacel ki Naomi i yo maber loyo. En oniang ni Cik ma Jehovah omiyo ki jone me Icrael tye ki yub maber pi lupeko. Onongo kiye ki gin me cito i poto i kare me kayo cam pi beko cam mudong ki i kor lukac kacel ki mukene ma tye i tenge ki twok poto. *—Levi 19:9, 10; Nwo. 24:19-21.\n24, 25. Ngo ma Ruth otimo i kare ma kiye bote me kac i poto pa Boaj, dok tic me beko larita onongo bedo nining?\n24 Onongo obedo kare me kayo bel cayiri, nen calo i dwe me April me kalenda me karewa-ni, Ruth ocito i poto me neno nga ma biye en me kac ma lubbe ki cik me beko cam. En ocito i poto pa laco ma nyinge Boaj, won ngom ma obedo lalonyo dok obedo wat pa Elimelek, cwar Naomi. Kadi bed Cik onongo mine twero me beko cam, en pe ocure ki wiye, kong openyo twero me kac ki bot laco ma onongo tye ka neno wi lukac i poto pa Boaj. En oye, ci Ruth ocako beko bel cut.—Ruth 1:22–2:3, 7.\n25 Kong igo cal pa Ruth ma tye ka lubo kor lukac. Ka gitye ka kayo bel cayiri ki palagi ma lake olu, en nongo okulle ka coko larita ma opoto ki i cinggi nyo ma guweko i ngegi, ka tweyogi kacel, kun tingogi terogi i wi laro ka ma en dinogi iye lacen. Ticce onongo woto mot, olo dano, dok doko tek ka cok o i dye ceng cawa me kwo gwok nyo cam. Ento, Ruth onongo medde ameda, cung keken ka dunyo kwok ki i wange ki camo cam mo manok me dyeceng.\nRuth onongo tye atera me timo tic matek, dok ma rwomme lapiny, pi pito en kacel ki Naomi\n26, 27. Boaj onongo obedo dano ma nining, dok en otero Ruth nining?\n26 Oromo bedo ni Ruth onongo pe tye ki gen ni ngat mo biketo tamme i kome, ento kiketo. Boaj onene ci openyo laco ma loyo wi lutic ni en obedo anga. Boaj ma obedo dano ma onongo tye ki niye matek mada onongo moto luticce—ma mogo onongo gubedo lupakaca me nino acel nyo lurok—ni: “Rwot [Jehovah] obed kwedwu.” Gin bene onongo gigamo i yo acel-lu. Laco man muteggi dok maro lok pa Lubanga-ni otero Ruth macalo nyare.—Ruth 2:4-7.\n27 Boaj olwonge ni “nyara” kun miyo tam ki Ruth me medde ki bino i potone ka beko cam ki dok me bedo cok ki mon matino me pacone wek lutic ma co pe guyelle. En onongo neno ni Ruth obedo ki ginacama i dyeceng. (Kwan Ruth 2:8, 9, 14.) Ma dong loyo ducu, en onongo pwoye kun cuko cwinye. I yo ma nining?\n28, 29. (a) Nying ango ma Ruth onongo tye kwede? (b) In kono itwero bedo calo Ruth, ki ringo bot Jehovah nining?\n28 I kare ma Ruth openyo Boaj gin ango maber ma en larok ata-gu etimo ma oweko kitye ka tere maber kumeno, en ogamo ni ewinyo jami ducu ma Ruth otimo i kom daane, Naomi. Nen calo Naomi opako Ruth bot mon me Beterekem, ci lokke oo wa bot Boaj. En bene ongeyo ni Ruth olokke odoko ngat ma woro Lubanga Jehovah, pien en owacci: “Rwot [Jehovah] myero oculli gin ma dong itiyo maber-ri! Rwot ma en Lubanga pa Icrael ka ma iringo ilaro i te bwome-ni, omiyi mot muromo maber!”—Ruth 2:12.\n29 Lok meno myero obed ni ocuko cwiny Ruth mada! Ki lok ada, en onongo omoko tamme me ringo laro te bwom Lubanga Jehovah, calo latin winyo ma tye cok i nget mine i ot winyo. En opwoyo Boaj pi lok kwede i yo ma dwoko cwinye kumeno. En omedde ki tic ceng ni twic.—Ruth 2:13, 17.\n30, 31. Ngo ma watwero pwonyone ki bot Ruth i kom tic, bedo ki pwoc, ki mar me ada?\n30 Niye pa Ruth ma oketo i tic tye macalo lanen maber adada bot wan ducu i kare-ni ma wayelle ki peko me can cente. En pe otamo ni jo mukene omyero gutim jami pire pien en ebedo dako to, man omiyo en obedo ki pwoc pi jami ducu ma kimiyo bote. En pe obedo ki lewic i tic matek pi cawa malac pi gwoko dano ma en maro, kadi bed ticce obedo tic ma dano onongo gicayo. En oye dok otiyo ki tam me ryeko ma kimiye me tic ki jo ma kitgi beco ma pe gibiyele. Ma dong pire tek loyo, wiye pe owil i kom ka ma gwokke kikome a ki iye, ma obedo Wonne ma lagwok dano, Lubanga Jehovah.\n31 Ka wanyuto mar me ada kit ma Ruth onyuto-ni kun walubo lanen ma en oweko-ni ki mwolo, ki tic matek, dok ki pwoc madit, ci wabinongo ni niyewa bene bibedo lanen maber bot jo mukene. Ento, i yo ango ma Jehovah opito kwede Ruth gin ki Naomi? Wabinyamo lok meno i dul ma lubo man.\nBuk mo Matidi Ento Ber Mada\nBuk pa Ruth kiwaco ni obedo calo gweng mo matidi me wel, pien tidi ento ber adada. Tye kono gire ni bukki pe loko i kom jami mapol calo buk pa Lungolkop ma kikwongo coyone, ento konyo me miyo ngec me kare ma jami ma i buk pa Ruth otimme iye. (Ruth 1:1) Buk aryo-ni omyero bed ni lanebi Camuel aye ocoyogi. Ento ka ikwano Baibul ityeko, ci iye ni buk pa Ruth kiketo ka maber i kin bukke me Baibul. I nge kwano lok i kom lweny, ki otto mony ma kicoyogi i buk pa Lungolkop, io i buk matidi man ma poyo wiwa ni Jehovah gire keto cwinye i kom jo ma maro kuc ma giyelle ki peko me nino ducu. Lok ma otimme i kom jo me ot man miyo pwony madit i kom mar, to, niye, ki bedo lagen ma tye ki adwogi maber botwa ducu.\n^ para. 17 Pire tek me ngeyone ni Ruth pe otiyo ki nying dog tic keken ni “Lubanga,” kit ma lurok mapol guromo tic kwede; en bene otiyo ki nying Lubanga kikome, Jehovah. The Interpreter’s Bible wacci: “Lacocci ocoyo ni larok-ki obedo lalub kor Lubanga me ada.”\n^ para. 23 Cik-ki onongo obedo cik maber adada, ma nen calo loyo cik mo keken ma Ruth ngeyo ki i ganggi. I kare macon i lobo ma tung kunu, mon to onongo kiterogi marac adada. Coc mo macon wacci: “I nge to pa cware, dako to onongo jenge i kom awobene pi nongo kony; ka pe kwede, ci kare mukene omyero ocate calo opii, odony i tim me malaya, nyo oto woko.”\nRuth onyuto niyene i kom Lubanga Jehovah nining?\nRuth onyuto mar me ada nining?\nPingo Jehovah otero Ruth calo ngat ma pire tek?\nI yo ango ma in imito poro kwede niye pa Ruth?\nRuth—“Ka ma In Icito Iye, An Bene Abicito Iye”


Matayo 20 ACO85 - “Ker me polo rom ki dano ma en won ot - Bible Search\nLutic i poto olok\n1“Ker me polo rom ki dano ma en won ot ma opuk woko odiko con ocito ka wako lutic i poto olokke. 2Oyubo lok kwedgi ni ebiculogi i wel lim ma mitte pi nino acel acel macalo kite tye, ci ocwalogi i poto olokke. 3I cawa adek en ocito woko, ci oneno jo mukene ma gucuŋo acuŋa i cuk laboŋo gin ma gitiyo. 4Won ot owaco botgi ni, Wun bene wucit i poto olokka, dok abimiyowu gin ma atir. Ci gucito. 5I kare ma dok en okato ocito woko i cawa abicel ki cawa aboŋwen, otimo ma rom ki me wiati. 6I kin cawa apar wiye acel en dok ocito onoŋo jo mukene gucuŋo acuŋa kunnu; ci openyogi ni, ‘Piŋo wucuŋ kany dyeceŋ jwi laboŋo tiyo gin mo?’ 7Gudokke iye ni, ‘Pien dano mo pe owakowa.’ Ci won ot owaco botgi ni, ‘Wun bene wuciti i poto olokka.’ 8-Ka oo otyeno, won poto olok owaco bot lakan jamine ni, ‘Lwoŋ lutic, ci icul mucaragi. Cak ki i kom jo ma gucako tic lacen, nio kwede wa i kom jo ma gukwoŋo bino.’ 9Ka jo ma gucako tic i cawa apar wiye acel-li gubino, ci dano acel acel i kingi ogamo mucara me nino acel kulu. 10Ka jo ma onoŋo gukwoŋo cako tic-ci gubino, gutamo ni gwok nyo gibinoŋo mabup makato; ento ŋat acel acel i kingi gimiye mucara me nino acel. 11Ka doŋ gugamo, gucako ŋur bot won ot, 12kun giwacci, ‘Jo magi ma gubino lacen-ni gutiyo tic pi cawa acel keken, ento in imiyo gubedo rom kwedwa kun wacanne i tic i ceŋ malyet dyeceŋ jwi.’ 13Ento won poto odok iye ki dano acel i kingi ni, ‘Larema, pe atye ka timi marac. Yam pe icikke kweda ni ibigamo wel mucara meno? 14Gam meri en, citi. An amito me miyo bot dano man ma lacen kit ma amiyo boti-ni. 15Pe myero ati ki jamina kit macalo iya mito? Gwok nyo cwinyi oballe woko pi gin maber ma atiyo-ni ba?’ 16-Kit meno jo ma gudoŋ cen gibibedo jo me ati, ki jo me ati gibidoko jo ma lacen.”\nYecu dok onwoyo tito pi tone tyen me adekke\n(Marako 10.32-34; Luka 18.31-34)\n17I kare ma Yecu tye ka ito cere me cito i Jerucalem, otero lupwonnyene i muŋ. Ka gitye i yo owaco botgi ni, 18“Wunen, doŋ watye ka ito cere wacito i Jerucalem. Wod pa dano doŋ gibimiye i ciŋ ajwagi madito pa Lubaŋa ki lupwony-cik, gibiŋolle kop me to, 19ci gibimiye i ciŋ Lurok wek guŋale, gupwode ki del; gibigure woko i kom yatariya, ento bicer woko i ŋe nino adek.”\n20Lacen megi litino pa Jebedayo obino bot Yecu kacel ki litino awobene, ci oguŋo piny i nyime, ci olege pi gin mo. 21Yecu openye ni, “Imito aŋo?” Odok iye ni, “Cik pi litinona aryo-ni ni, ŋat acel obed i kom badi tuŋ lacuc, ki acel bene obed i kom badi tuŋ lacam, i ker meri.” 22Ento Yecu odokke iye ni, “Wun pe wuŋeyo gin ma wulego. Wun wutwero mato ki kikopo ma abimato kwede-ni?” Gudokke iye ni, “Watwero.” 23Yecu dok owaco botgi ni, “Kikopo ma an abimato kwede-ni wun bene wubimato kwede, ento lok me bedo i kom bada ma lacuc nyo ma lacam pe an aye apoko. Meno bibedo pa jo ma yam Wora oyubo pigi wa con.”\n24Ka jo mukene apar guwinyo lokke, ci cwinygi ocwer mada i kom omego aryo-nu. 25-Ento Yecu olwoŋogi bote, ci owacci, “Wun wuŋeyo ni, jo ma gilwoŋogi ni gin lulo Lurok giloyo dano ki tek, dok luditogi bene gibedo ki twero i komgi. 26-Pe bibedo kit meno i kinwu; ento ŋat ma mito bedo ladit i kinwu aye myero obed laticwu, 27ki ŋat ma mito bedo mukwoŋo i kinwu, en aye myero obed opiiwu ducu. 28Kumeno Wod pa dano bene pe obino ni gitine, ento ni wek en aye eti ki dano, ki pi miyo kwone me koko jo mapol.”\n(Marako 10.46-52; Luka 18.35-43)\n29I kare ma doŋ gubea woko ki i Jeriko, lwak madwoŋ gulubo kore. 30Nen, lutowaŋ aryo ma gubedo piny i ŋet yo ka guwinyo ni meno aye Yecu ma obekato-ni, ci gudaŋŋe matek ni, “Lakwar Daudi, timwa kica ba!” 31Lwak gujukogi, kun giwaco botgi ni guliŋ; ento gin gumedde ameda ki daŋŋe ni, “Rwot, timwa kica do, Lakwar Daudi!” 32Yecu ocuŋ ci olwoŋogi, kun wacci, “Wumito atim gin aŋo piwu?” 33Gudokke iye ni, “Rwot wamito waŋwa oyabbe.” 34Cutcut kica omako Yecu i komgi, ci ogudo waŋgi. Oyotoyot gucako neno piny, ka doŋ gulubo kore.


Ejekiel 45 ACO85 - “Ka ce wupoko lobo kun wumiyo dul ki - Bible Search\nEjekiel 44 Ejekiel 46\nDul lobo ma gipoko gimiyo bot Rwot\n1“Ka ce wupoko lobo kun wumiyo dul ki kaka acel acel, ci dul acel myero giket cen pat obed gin maleŋ pa Rwot, Bor pa dul lobo man myero obed mairo apar ki lacce mairo aboro. Doŋ dul lobo meno woko ducu bibedo kabedo maleŋ. 2Dul lobo mo ma twoke aŋwen ducu romrom myero giwek pi ot pa Lubaŋa, ma twoke acel acel noŋo romo futi miya aboro, Kabedo ma giweko noŋo bene bibedo tye murumo kabedo meno woko dyere ma lacce romo futi pyeraboro. 3I kom dul lobo man maleŋ-ŋi myero gipim dul mo ma borre romo mairo apar ki lacce mairo aŋwen, gipok waŋe woko obed pat, at pa Lubaŋa bibedo i kabedo man, ma en aye kabedo maleŋ makato ducu. 4Man bibedo dul lobo maleŋ dok bene bibedo pi ajwagi ma gitiyo i kabedo maleŋ, kun ginyiko cok bot Rwot me tic bote. Man bene bibedo kabedo ka ma odigi bibedo iye ki kabedo maleŋ pi ot pa Lubaŋa. 5Dul mukene ma borre romo mairo apar ki lacce mairo aŋwen, gibiketo pat bedo dul pa Luleyi ma gitiyo tic i ot pa Lubaŋa, Dullobo man Luleyi gibicamo bedo megi matwal, dok bene i kabedo man aye gibigero iye gaŋi ka ma gibibedo iye. 6I ŋet dul lobo ma giketo pat me bedo kabedo maleŋ-ŋi, myero gipim kabedo ka ma gibigero iye gaŋ, ma borre romo mairo apar ki lacce mairo aryo. Kabedo man bibedo pa jo Icrael ducu.\nLobo pi laker ma tye ka loc\n7“Myero bene gipim dul lobo giket pi laker, Cakke i kom kabedo murumo kabedo maleŋ ki i kom gaŋ, lobone bidok kwede yo tuŋ potoceŋ ki yo tuŋ wokceŋ i waŋ apokki ma tye yo tuŋ wokceŋ. Cakke ki yo tuŋ wokceŋ o kwede yo tuŋ potoceŋ borre bibedo rom ki bor pa dul lobo ma gipoko gimiyo ki kaka me Icrael-li. 8Meno bibedo dul lobo pa laker i lobo Icrael. Doŋ lukerra ma gin luloc pe doŋ gibiuno jona matwal; ento gibimiyo jo Icrael gigamo lobo kun lubo kakagi ducu.”\nCik pi luloc ma i Icrael\n9Rwot Lubaŋa owaco kuman ni, “Wun luloc me Icrael doŋ wutimo bal oromo! Wugik tim bwami ki uno dano woko. Wutim gin ma tye atir dok kakare, Pe myero dok wuryem jona woko ki i lobogi, An Rwot Lubaŋa aye ma atye ka waco botwu lok man.\n10-“Wun ducu, ŋat acel acel myero obed ki ratili maber ma en pimo kwede jami ki gen dok kakare. 11Epa* ma gipimo ki jami mutwo bibedo rom ki bat ma gipimo kwede jami ma pige. Bat rom ki acel me apar me komer, ki epa bene rom ki acel me apar me komer; doŋ komer aye bibedo gin ma dano ducu myero gupim ki jami. 12Cekel acel bibedo rom ki gera pyeraryo; cekel abic bibedo cekel abic, ki cekel apar bibedo cekel apar, ka doŋ mina acel bibedo rom ki cekel pyerabic.\n13“Man aye gityer ma wubikelo me atyera: acel me abicel me epa ma oa ki i kom komer acel acel me ŋano, ki acel me abicel ma oa ki i kom komer acel acel me cayiri. 14Kit dul ma gimoko me pimo moo tye kuman: acel me apar me bat ma oa ki i kom kor acel acel (kor obedo calo komer, tye iye bat apar). 15Dok bene wubikwanyo romo acel ki i kin lwak romi miya aryo, kun wukwanyogi ki boŋo me dog ot pa Icrael ducu. Man aye gityer ma gibityero pi gityer me moko kwon, gitum awaŋa, ki gityer lakwecwiny, pi timo gin me lakwany bal woko ki i komgi. Man Rwot Lubaŋa ma owaco.\n16“Lwak ducu me lobo man gibimiyo gityer man bot laker ma tye i Icrael. 17Doŋ ŋat ma tye ka loc aye ma bimiyo lee me gitum awaŋa, gityer me moko kwon, ki gityer amata i kare me kwero nino madito, i por dwe, ki nino me cabit ducu, ki i kare me kwero nino madito ducu ma giciko pi jo Icrael. En laloc meno bimiyo lee me gitum pi bal, gityer me moko kwon, gitum awaŋa, ki gityer lakwecwiny, pi timo gin me lakwany bal woko ki i kom jo Icrael.”\n18Rwot Lubaŋa owaco kuman ni, “I nino mukwoŋo me dwe mukwono, wubikwanyo latin twon ma kome pe ki mwonyo, ci wulonyo kwede kabedo maleŋ. 19Ajwaka bikwanyo remo manok me gitum pi bal ci keto i kom doggola me ot pa Lubaŋa; biketo bene i twok keno tyer aŋwen-ni, ki i kom yat me dogcel me dyekal ma i iye. 20Ibitimo kit meno i nino me abiro me dwe mukwoŋo pi dano mo ma otimo bal pi roc mo nyo pi kwiya piny. Ibitimo gin lakwany bal woko pi lonyo ot pa Lubaŋa wek obed maleŋ. 21-I nino dwe apar wiye aŋwen me dwe mukwoŋo, en aye wubikwero iye nino me Kato (Paska), kun wubedo ka camo mugati ma tobi pe iye pi nino abiro. 22I nino meno laloc bikwanyo latin romo miyo me gitum pi bal pi en ki pi lwak ducu me lobowu. 23Dok i nino acel acel i kom nino abiro me kwero nino me Kato-ni en bimiyo litino twoni abiro ki nyogi romi abiro ma komgi pe ki mwonyo, tyero me gitum awaŋa bot Rwot. En bene bibedo ka tyero nyok dyel acel acel nino ki nino me gitum pi bal. 24En dok bimiyo gityer me moko kwon ma romo agwata adek pi twon acel acel, ki dok agwata adek pi nyok romo acel acel, ki moo ma romo cupa apar pi moko kwon ma romo agwata adek adek.\nNino madito me Bolo\n25-“I nino dwe apar wiye abic me dwe me abiro ki pi nino abiro ma gibedo ka kwero nino madito me Bolo-ni, en pud dok bimedde ki miyo gitum pi bal, gitum awaŋa, ki gityer me moko kwon, ki moo bene i kit acel-li.”


Ejekiel 12 ACO85 - Rwot oloko kweda. Owacca ni, “Wod pa - Bible Search\nEjekiel 11 Ejekiel 13\nLanebi Ejekiel odoko macalo opii\n1Rwot oloko kweda. 2-Owacca ni, “Wod pa dano, in it ye ka bedo i kin jo ma lujemo. Waggi tye, ento pe gineno gin mo. Itgi bene tye, ento pe giwinyo lok, 3pien gin jo ma lujemo.\n“Doŋ kombeddi, in wod pa dano, yubbe kun itweyo yecci macalo lariŋ ayela, ci icak wot me cito i opii ki i nyimgi ki dyeceŋ, Wek gin ducu guneni ka icako wot me cito i kabedo mukene. Gwok nyo gin jo ma lujemo-ni gibiniaŋ gin ma itimo. 4Twe yecci woko ki dyeceŋ macalo lariŋ ayela ma tweyo yecce kun gin bene gineno, wek guneni ka doŋ icito ki otyeno calo doŋ icito woko i opii. 5Tuc kor cel ma gin bene gineno, ci idony iye ikat icit woko. 6Ibitiŋo yecci ki i nyimgi ma gin gineno, ci iketo i wi gwoki, ci icito kwede woko i colpiny ma noŋo iboyo waŋi woko, wek pe inen lobo ka ma icito iye. Doŋ atyeko keto in me bedo lanyut bot jo Icrael.”\n7Atiyo gin ma Rwot nene ocika ni ati. Akwanyo yecca akelo woko ki dyeceŋ, calo yec pa lariŋ ayela; ka doŋ piny odoko otyeno ci atuco kom cel ki ciŋa. Ci akwanyo yecca ma atweyo-ni atiŋo i wi gwoka ma kun gin bene gineno, ci acito woko i colpiny.\n8Orwone ki odiko Rwot oloko kweda. 9Owacca ni, “Wod pa dano, kombeddi Luicrael ma gin lujemo-ni gitye ka penyi ni in it ye ka timo gin aŋo. 10Tit botgi gin ma an Rwot Lubaŋa atye ka lok botgi. Lok man ma pire tek-ki kemo laker ma tye ka loc i Jerucalem ki jo Icrael ducu ma gibedo kunnu. 11Tit botgi ni gin ma doŋ itimo-ni tye macalo lanyut me gin ma bitimme i komgi; gibiterogi woko i opii i lobo mukene. 12Doŋ laker ma loyogini bitiŋo yecce i wi gwoke i colpiny ci lwi donyo ki i waŋ cel ma gituco i kom cel-li kato woko gire. En biboyo waŋe woko, wek pe enen lobo ka ma ecito iye. 13-Abiciko obwona pire, ci en bibino moko i owicca. Ka doŋ akwanye atere woko wa i lobo Babilon, ma en lobo pa jo Kaldaya, en bito ki kunnu ma noŋo pe oneno lobo-nu. 14Abikeyo jo ducu ma onoŋo gurume woko dyere-ni, lumi-tamine, ki jo ma gwoko en i yo ducu mapatpat; lukworgi biyenyogi mada wek ginekgi woko ki pala lucwan.\n15“Ka akeyogi woko i rokmukeneki i lobo pa lurok, gibiŋeyo ni an aye a Rwot. 16Ento abiweko jo manok bwot ki i lweny, kec ki two gemo pe binekogi, wek guniaŋ ki i kin lurok kunnu, ci gutuc gin me kwer ma yam gutimo-ni, wek doŋ guŋe atir ni an aye a Rwot.”\nLanyut pa lanebi ma kome myel\n17Rvot dok omedde oloko kweda. 18Owacca ni, “Wod pa dano, wek komi omyel ka it ye ka cam, wek komi bene omyel ki lworo ka it ye ka mato pii. 19Tit bot wegi lobo meno ni man aye lok pa Rwot Lubaŋa ma okemo jo Jerucalem ma pud gibedo i lobogi. Gibicamo cam ki lworo ma noŋo komgi myel, dok bene gibimato pii ma cwinygi oballe woko. Gibiyako jami ducu ma tye i lobogi miyo i lobo doŋ noŋo, pien jo ducu ma gibedo iye gin lutim bwami keken. 20Gaŋi ducu ma dano gibedo iye gibijwero woko doŋ obur, ci lobo meno doŋ bidoko tim ata, Man bimiyo wuŋeyo ni an aye a Rwot.”\nCarolok ma dano gugiyo kwede ki lok ma pe dano mito winyone\n21Rwot oloko kweda. 22Owacca ni, “Wod pa dano, piŋo jo Icrael gimaro waco carolok man ni, ‘Kare tye ka kato, dok ginanyuta ma gineno i wan lek-ki ducu lokke pe ocobbe kakare’? 23Kombeddi doŋ itit botgi gin ma an Rwot Lubaŋa amito wacone pi lok man. Abigiko tic ki carolok meno woko. Pe dok gibibedo ka tic kwede i Icrael matwal. Ento tit botgi ni, ‘Kare doŋ oo, ki ginanyuta ducu doŋ bicobbe kakare.’\n24“Ginanyuta me gobagoba ki lok tyet me bwolo ma ŋako dano doŋ bibedo pe matwal i kin jo Icrael. 25An Rwot, doŋ abiloko botgi, ci gin ma awaco bitimme, Lok man pe dok bigalle. Abitimo gin ma acikowu ni abitimo-ni i kare me kwowu, wun jo ma lujemo. Man Rwot Lubaŋa ma owaco.”\n26Rwot dok oloko kweda, 27kun wacci, “Wod pa dano, jo Icrael giwacci ginanyuta ma ineno-ni ki lok ma itito-ni tye pi kare me anyim ma pud ty bor. 28Pi meno tit botgi gin ma an Rwot Lubaŋa atye ka wacone ni, ‘Lok man pe dok bigalle. Gin ma awaco-ni bitimme.’ An Rwot Lubaŋa doŋ aloko.”


Lulevi 14 ACO85 - Rwot owaco bot Moses ni, “Man aye - Bible Search\nLulevi 13 Lulevi 15\nCik me lonnye pa ludobo\n1Rwot owaco bot Moses ni, 2-“Man aye bibedo cik ma mako ladobo i nino me lonnyene. Gibikele bot ajwaka, 3ci ajwaka bikato woko i ŋe gony ka ŋiyo kome. Ka two dobo doŋ ocaŋ woko ki i kome, 4ci ajwaka biciko ni gikel winyo makwo aryo ma olony, te lokke ni, winyo ma gitwero camogi, ki yat cedar, uci makwar, ki anyero, pi dano ma gimito lonyo-ni. 5Ajwaka biciko ni gitwom pii ma mol, giony i otako, ci ginek winyo acel ki malo i wi pii meno. 6En bimako winyo makwo kacel ki yat cedar ki uci makwar-ri ki anyero, ci lutogi kacel ki winyo makwo i remo winyo ma onoŋo gineko ki malo i wi pii mamol-li. 7Bikiro remo i kom dano ma gimito lonyo i kom dobo-ni tyen abiro; lacen bituco ni en doŋ olonnye, ci biweko winyo makwo-ni tuk dok woko i tim. 8Ci dano ma obino pi lonnye bilwoko boŋŋine, bilyelo yer kome ducu, ka lwoko kome ki pii, ci bibedo ma olonnye. I ŋe meno en doŋ cako bino i gony, ento bibuto woko i ne kemanepi nino abiro. 9I nino me abirone bilyelo yer wiye ducu, dok bilyelo yer tike ki yer pyen waŋe ki yer kome ducu. Ka dok bilwoko boŋŋine, bilwoko kome ki pii, ci doŋ bedo ma olonnye.\n10“Dok i nino me aborone en bitero litino nyogi romi aryo ma komgi pe ki mwonyo, ki bwoŋ romo ma ditte romo mwaka acel, ki gityer me moko kwon ma romo agwata adek, moko mapwotte ma girubo ki moo, ki moo ma romo cupa acel. 11Ajwaka ma lonyo en-ni bitero dano ma gilonyo-ni, cibo kacel ki jamine i nyim Rwot i doggola kema me rwatte. 12Ajwaka bikwanyo nyok romo acel, bityero me gitum pi alii, kacel ki cupa moo acel-lu, ci kwatogi me bedo gityer akwata i nyim Rwot. 13Bineko latin romo-nu i kabedo ma gineko iye gitum pi bal ki gitum awaŋa, i kabedo maleŋ, pien gitum me alii rom ki gitum me bal, ducu bedo pa ajwaka; en gin maleŋ makato. 14Ajwaka bigwelo remo me gitum me alii, bireyo i ogwilo it dano ma gilonyo-ni, malacuc, ki i kom twon nyig ciŋe malacuc, ki i twon nyig tyene malacuc. 15Ka ajwaka bikwanyo moo ma romo cupa acel-li, bitono manok i dye ciŋe malacam, 16ka luto lwet ciŋe malacuc i moo ma i dye ciŋe malacam-mi, ci kiro moo ki nyig ciŋe tyen abiro i nyim Rwot. 17Moo ma odon i ciŋe ajwaka bireyo i ogwilo it dano ma gilonyo-ni malacuc, ki i twon nyig ciŋe malacuc, ki i twon nyig tyene malacuc, i kom remo me gitum me alii. 18Moo ma odoŋ i ciŋ ajwaka en bidunyo i wi dano ma gilonyo-ni, ka ajwaka bitimo gin lakwany bal ki i kome i nyim Rwot. 19Ajwaka bityero gitum me bal me kwanyo bal ki; kom dano ma gimito lonyo keni ma i keme-ni. Lacen en bineko gitum awaŋa, 20ci ajwaka bityero gitum awaŋa kacel ki gitum me moko kwon i wi keno tyer, Kit meno ajwaka bitimo gin lakwany bal ki i kome, ci doŋ bilonnye.\n21“Ento ka en lacan ma noŋo meno ducu oloye, en bikwanyo latin nyok romo acel obed gitum me alii me akwata, pi kwanyo bal ki i kome, ki agwata moko kwon acel me moko mapwotte ma girubo ki moo pi gityer me moko kwon, ki moo ma romo cupa acel; 22dok amam aryo nyo litino akuri aryo, macalo en romo noŋone; acel bibedo gitum me bal, acel bibedo gitum awaŋa. 23I nino me aborone en bikelo bot ajwaka pi lonnyene i doggola kema me rwatte i nyim Rwot. 24Ajwaka bikwanyo latin romo me gitum me alii, kacel ki moo ma romo cupa acel-li, bikwatogi me bedo gityer akwata i nyim Rwot. 25Ka dok bineko latin romo me gitum me alii; ci ajwaka bigwelo remo me gitum me alii, bireyo i ogwilo it dano ma gilonyo-ni malacuc, ki i twon nyig ciŋe malacuc, ki i twon nyig tyene malacuc. 26Ka ajwaka bitono moo manok i dye ciŋe malacam, 27ci bikiro moo ma i dye ciŋe malacam-mi tyen abiro i nyim Rwot ki nyig ciŋe malacuc. 28Ka ajwaka bireyo moo ma i ciŋe malacuc i ogwilo it dano ma gilonyo-ni, ki i twon nyig ciŋe malacuc, ki i twon nyig tyene malacuc, ka ma gireyo iye remo me gitum me alii. 29Moo ma odoŋ i ciŋe ajwaka bidunyo i wi dano ma gilonyo-ni, me lakwany bal ki i kome i nyim Rwot. 30I kom amam nyo litino akuri ma en romo noŋone, 31en bityero acel pi gitum me bal, acel pi gitum awaŋa, kacel ki gityer me moko kwon; ci ajwaka bitimo gin lakwany bal ki i kom dano ma gilonyoni, i nyim Rwot. 32Man aye cik ma mako dano ma tye ki two dobo, ma pe romo noŋo gityer ducu ma giciko pi lonnyene.”\n33Rwot owaco bot Moses ki Aron ni, 34“Ka doŋ wuo i lobo Kanaan ma abimiyowu me bedo mewu, ka ce aketo two dobo i ot mo i lobo ma abimiyowuni, 35ci won ot bicito tito bot ajwaka kun waco ni, ‘I oda nen calo tye iye kit two mo.’ 36Ajwaka biciko ni gicok jami, gikel woko wek ot odoŋ ma iye nono ma noŋo peya en ajwaka odonyo iye ka ŋiyo two, wek pe gituc ni jami ducu ma tye i ot bedo keni; lacen ajwaka bidonyo ka ŋiyo ot. 37En biŋiyo two; ka ce twone tye i kor ot kun omido ma obedo atworo atworo, nyo omido makwarkwar, ka nen ni odonyo wa matut i kor ot, 38ci ajwaka bikato woko ki i ot meno, cito i doggolane, cego dog otte woko pi nino abiro. 39I nino me abirone ajwaka dok dwogo ci neno. Ka two onya omedde i kor ot, 40ci ajwaka biciko ni gimuk matafali got ma two omido iye-ni, gibolgi woko i ne gaŋ i kabedo ma pe olony. 41Dok bimiyo gicwero i ot rumo woko ducu, lobo ma gicwero i kor ot-ti gibionyo woko i ne gaŋ i kabedo ma pe olony. 42Ka dok gibikelo matafali got mukene, giketogi i kabedo ma gikwanyo iye godi-ni, ka dok gikelo lobo mukene, ci gipuyo ki ot meno.\n43“Ka two dok otuc i ot meno, ma onoŋo doŋ gityeko muko godi woko, dok gicwero kor ot, gipuyo odoco, 44ci ajwaka dok bidok ka nenone. Ka two onya omedde i ot aye, meno two dobo ma ŋuno kor ot; ot-ti keni. 45Gibimuko ot meno gireto woko piny, godine ki baone ki lobo ma gipuyo kwede ducu, gibiterogi woko i ŋe gaŋ i kabedo ma pe olony. 46Dano ma odonyo i ot meno ma onoŋo gicego woko-ni bibedo keni nio wa otyeno 47Dano ma obuto piny i ot meno bilwoko boŋŋine; dok ŋat ma ocamo i ot-tu bilwoko boŋŋine.\n48“Ento ka ajwaka obino, oŋiyo ot ce onoŋo two pe onya omedde nia ma gipuyo-ni, ci ajwaka bituco ni otte pe keni, pien twone doŋ ocaŋ. 49Pi lonyo ot, en bikwanyo litino winyo aryo, kacel ki yat cedar ki uci makwar ki anyero. 50Gibitwomo pii ma mol i otako, ci en bineko winyo acel ki malo i wi pii meno. 51Bimako yat cedar ki anyero ki uci makwar, kacel ki winyo makwo, ci lutogi i remo winyo ma onoŋo gineko malo ki i wi pii mamol-li, ci kiro kom ot tyen abiro. 52Kit meno en bilonyo ot ki remo winyo, kacel ki pii mamol-li, ki winyo makwo, ki yat cedar, ki anyero ki uci makwar-ri, 53ci biweko winyo makwo tuk dok woko i tim i ne gaŋ. Kit meno en bitimo gin lakwany bal ki i kom ot, ci bibedo ma olony.”\n54Man aye cik ma mako two dobo ducu: pi two akukuc, 55pi two dobo ma i kom ginaruka nyo i kom ot, 56nyo pi gin ma okwot, nyo orugo, nyo orobo del kom dano, 57pi nyuto ka obedo keni nyo ma olony. Man aye cik ma mako dobo.


Niyabo 19 ACO85 - Lacen i ŋe man awinyo woo madwoŋ - Bible Search\nNiyabo 18 Niyabo 20\n1Lacen i ŋe man awinyo woo madwoŋ macalo dwan lwak dano mapol ata ma gktye i polo ma giwacci,\n“Aleluya! Laro dano ki deyo ki teko tye bot Lubaŋawa,\n2-pien kop ma en ŋolo ducu tye ada dok atir.\nEn doŋ oŋolo kop woko i kom dako ma malaya-ni,\nma yam obalo lobo woko ki timme me abor-ri,\ndok bene oculo kwor me remo pa luticce i kome.”\n3-Gin dok gudaŋŋe tyen me aryone kun giwacci,\n“Aleluya! Yito me waŋo gaŋ-ŋi\nduny mucido cito malo lituu nakanaka.”\n4Ci ludoŋo pyeraŋwen-ni kacel ki lee makwo aŋwen-ni guryebbe woko piny guworo Lubaŋa ma obedo i wi komkerri, kun giwacci, “Amen. Aleluya!”\nKarama me nyom pa Latin romo\n5-Dwan mo dok oa ki i wi komker ma wacci,\n“Wupak Lubaŋa, wun luticce ducu,\nwun jo ma wulwore, jo matino wa ki jo madito.”\n6-Ka dok awinyo dwan mo ma winnye calo lwak madit ma giwo, calo mor pa pii ma corre, dok calo mor kot ma mwoc matek. Guwacci,\n“Aleluya! Pien Rwot Lubaŋawa\nWon Twer Ducu, tye ka loc.\n7Wabedu ki yomcwiny, kun wadwore, dok bene wami deyo bote,\npien kare me nyom pa Latin romo doŋ oo,\nnyako gerre bene doŋ oyubbe woko;\n8gimiyo boŋo camanini maberre ma\nryeny dok maleŋ en aye ni en oruki.”\nPien boŋo camanini maberre-nu obedo gin ducu ma tye atir ma jo maleŋ gitimo.\n9-Ci lamalaika owacca ni, “Co lok man ni, Jo ma gilwoŋogi i karama pa Latin romo tye ki gum.” Dok owacca ni, “Lok magi lok pa Lubaŋa.” 10Cutcut aryebbe woko piny ka tyene ka wore, ento en owacca ni, “Pe myero itim kit meno! An latic wadiwu, dok arom ki utmegini ma gumako lok me caden ma Yecu omiyo botgi-ni. Wor Lubaŋa.” Pien lok me caden ma Yecu omiyo aye cwiny ma miyo lutit lok gitito lok pa Lubaŋa\nŊat ma oriŋo ki aguragura matar\n11-Lacen aneno polo oyobbe, cut atugi neno aguragura matar! Ŋat ma obedo i wiye gilwoŋo ni ŋat ma Genne dok me Ada, gin ma en timo ducu tye atir i ŋolo kop kadi wa i lweny bene. 12-Waŋe ryeny calo mac, dok onoŋo oruko lalukana mapol me loc i wiye; onoŋo bene tye ki nyiŋ mo ma gigoro ma ŋat mo pe ŋeyo, kono en keken gire aye ŋeyo. 13Oruko boŋo ma onoŋo giluto i remo, dok nyiŋ ma onoŋo gilwoŋe kwede en aye Lok pa Lubaŋa. 14Lwak mony mapol me polo ma guruko boŋo camanini maberre, matar dok maleŋ, gulubo kore ma giriŋo ki aguragura matar. 15-Pala lucan mabit okatti ki i dogge, ma en bineko ki lurok woko ducu, ka doŋ bibedo ka loyogi ki odoo nyonyo; en binyono bur me biyo koŋo vino me akemo pa Lubaŋa mager ma en Won Twer Ducu-ni. 16Onoŋo gicoyo nyiŋ i kom jorre ki i eme ma kwanne ni, Kabaka ma loyo luker ducu ki Rwot pa rwodi.\n17-Ka dok aneno lamalaika mo ocuŋ i ceŋ. En olwoŋo kwa winyo ducu mapatpat ma gituk i dye yamo ki dwan maloŋo ni, “Wubin, wugurre kacel ka camo cam me otyeno ma Lubaŋa oyubo, 18ka camo riŋo kom luker, ki riŋo kom ludito wi mony, ki riŋo kom jo ma yam gin oteka, riŋo aguragura ki riŋo kom jo ma ŋweco kwedgi, ki riŋo dano ducu, jo ma gilone kengi kacel ki opii, jo matino ki madito ducu.” 19Lacen aneno lee ca ki luker me lobo guywayo monygi me lweny i kom ŋat ma obedo i wi aguragura kacel ki monnye. 20-Ento gimako lee ca woko, kacel ki lanebi ma lagoba, ma yam obedo ka tiyo tic mogo me aura i nyime, ma obwolo dano ma onoŋo doŋ giketo poyo pa lee ca i komgi, ki ma yam onoŋo giworo calle-ni. Gin aryo-nu ducu, lee ki lanebi ma lagoba, gibologi woko makwo i nam me mac, ma tye ka lyel ki gweŋ calfa ma mac oliyo. 21Jo mudoŋŋe ducu ginekogi woko ki pala lucwan pa ŋat ma obedo i wi aguragura matar-ri, ki pala lucan ma okatti ki i doge; winyo ducu guyeŋ woko ki riŋo kom dano ma gucamo.


2 Tekwaro 1 ACO85 - Solomon wod pa Daudi omoko kerre - Bible Search\n1 Tekwaro 29 2 Tekwaro 2\n2 Tekwaro 1\nSolomon olego ryeko\n(1 Luker 3.3-15)\n1Solomon wod pa Daudi omoko kerre matek, kun Rwot Lubaŋane bene onoŋo tye kwede, ma omiyo en obedo madit twatwal.\n2Solomon oloko ki jo Icrael ducu, bot ludito ma loyo buca mony me jo alip ki buca mony me jo miya, ki bot luŋokop ki ludito ducu ma i Icrael ducu, ma gin aye ludito wi kaka ki i odi pa kwarogi ducu. 3Solomon kacel ki lwak mucokke ducu gucito I kabedo me woro Lubaŋa i wi got ma i Gibeon; pien kema me rwatte pa Lubaŋa, ma yam Moses latic pa Rwot otiyo ki i tim, onoŋo pud bedo kunnu. 4-(Ento Daudi yam okwanyo canduk pa Lubaŋa ki i Kiriat-jearim, okelo i kabedo ma ceŋ en oyubo pire, pien onoŋo oguro kema pire i Jerucalem,) 5-Onoŋo keno mola ma yam Bejalel wod pa Un, ma wod pa Kur otiyo-ni, pud tye wa kunnu bene i nyim kema pa Rwot. 6Solomon ocito cok ki keno mola ma i nyim kema me rwatte, wa i nyim Rwot, ci otyero iye gitum awaŋa alip acel kulu.\n7I dyewor meno Lubaŋa onen Iye bot Solomon, owacce ni, “Peny gin ma abimiyo boti.” 8Solomon ogamo doŋ Lubaŋa ni, “In yam myuto mar meri madwoŋ ma pe lokke bot wora Daudi, dok iketo an adoko kabaka pi leyo ka Tyene. 9-Ai Rwot Lubaŋa, wek lok ma yam iciko bot wora Daudi tin doŋ ocobbe kakare, pien iketo an adoko kabaka me loyo rok madit ma gipol ma rom ki apwa me ŋom. 10Ber tin imiya ryeko ki ŋeyo piny, wek aŋe kit me loyo rok man, pien aŋa ma twero loyo lwakki man, madwoŋ ma rom manni?” 11Lubaŋa ogamo dog Solomon ni, “Ka meno aye gin ma tye i cwinyi, macalo in pe ilego lim nyo lonyo nyo deyo, kadi pi jo ma gidagi ni myero ginekgi woko, pe bene ilega, ni ami iri wi lobo nakanaka, ento ilego ryeko ki ŋeyo piny piri keni, wek ilo lwakka ma aketo in ibedo kabakagi, 12ryeko ki ŋeyo piny doŋ amiyogi boti. Dok abimiyi lwak lonyo ki lim ki deyo, ma pe tye ŋat acel mo i kin luker ma gukwoŋo nyimi ma yam olimo gin ma rom meno, kadi wa kabaka mo ma bilubo kori pe bilimo kumeno.” 13Solomon ocako a woko ki i kabedo me woro Lubaŋa ma i wi got ma tye i Gibeon, kun oa woko ki i nyim kema me rwatte, odok i Jerucalem, ci obedo ka loyo jo Icrael.\n(1 Luker 10.26-29)\n14-Solomon yam ocoko gadigadi lweny ki lulweny ma riŋo ki aguragura, Obedo ki gadigadi lweny alip acel ki miya aŋwen, ki wegi aguragura alip apar wiye aryo, Oketo mogo i kingi i gaŋi me gadigadi lweny, ki mukene gubedo bote i Jerucalem. 15Kabaka Solomon yam omiyo ryal odoko gin ma lam ma rom ki gweŋ-gu i Jerucalem, dok okelo yadi cedar mapol ata ma rom ki olam ma i bar Cepela. 16-En yam limo aguragura ma a ki i Ejipt ki Kuc; lucat-wil pa kabaka gamogi ki i Kuc i wel lim ma onoŋo giyubo. 17Gadigadi ma gia ki i Ejipt welgi onoŋo romo cekel me ryal miya abicel, ki aguragura acel welle cekel miya acel ki pyerabic; ka dok lucat-wil pa kabaka catogi bot luker ducu pa jo Kit, ki bot luker me Ciria.


Tic Pa Lukwena 21 ACO85 - Ka doŋ opokke kwedgi, wacako - Bible Search\nTic Pa Lukwena 20 Tic Pa Lukwena 22\nTic Pa Lukwena 21\nPaulo omedde ki wotte oo i Jerucalem\n1Ka doŋ opokke kwedgi, wacako kwaŋ wakemo yo atir nio wa i Koc. Orwone wao i Rodec, ka dok waa kunnu wao i Patara. 2Ka wanoŋo mel ki kunnu ma cito Poiniki, ci wadonyo iye, wacako wot. 3Ka doŋ wao ka ma waneno Caiprac, ci warabo ŋete kun waweko odoŋ tuŋ lacam, wacito wa i lobo Ciria ka wakato woko i wi tura i Turo, pien onoŋo myero gikwany yec woko ki i mel ki kunnu. 4Wayenyo lupwonnye ci wari kunnu nino abiro. Cwiny Maleŋ omiyo gujuko Paulo ni pe ocit i Jerucalem. 5Ka doŋ watyeko karewa, wapokke kwedgi ci wamedde ki wotwa. Gin ducu gulwokowa, wa mon ki litino, gukelowa wa i ŋe gaŋ; ka warumo coŋwa i dog nam, walego, wacikke kwedgi. 6Lacen wan wadonyo i mel, ci gin gudok paco.\n7Ka watyeko kwaŋ nia ki i Turo, ci wao i Potolemai; ka wamoto utmego, ci wabedo kwedgi nino acel. 8-Orwone wapokke kwedgi, wacito i Cecaria, ci wadonyo i ot pa Pilipo latuc lok me kwena maber, ma yam en ŋat acel i kom jo abiro ca, wabedo bote. 9Yam en tye ki anyirane aŋwen ma pe ginyomogi, ma yam gitito lok pa Lubaŋa. 10-Ka wadikke kunnu pi nino mapolpol, lanebi mo ma nyiŋe Agabo obino kunnu nia ki i Judaya. 11Ka obino botwa okwanyo del pyer Paulo otweyo ki tyene ki ciŋe kene, ci owaco ni, “Cwiny Maleŋ owaco kit man ni, Lujudaya ma i Jerucalem gibitweyo won del pyer man kit man, ci gibimiye i ciŋ Lurok.” 12Ka wawinyo lok man, wan ki jo ma kunnu walego Paulo ni pe ocit i Jerucalem. 13Paulo odok iye ni, “Wun wumito gin aŋo, ma wukok wubalo ki cwinya-ni? An pe ayubbe pi mabuc keken, ento wa pi to i Jerucalem pi nyiŋ Rwot Yecu.” 14Ka doŋ pe oye, ci waweko kun wawaco ni, “Gin ma Rwot mito myero otimme.”\n15Ka kare meno otum, wayubbe ci wacito i Jerucalem. 16Wawoto ki lua pwonnye mogo ma guwoto kwedwa nia ki i Cecaria ci guterowa i ot pa Munacon dano me Caiprac ma yam odoko lapwonnye wa con, ka ma myero wagony iye.\nPaulo olimo Yakobo\n17Ka wao i Jerucalem, utmego gujolowa ki yomcwiny. 18Orwone Paulo ocito kwedwa bot Yakobo ma onoŋo ludoŋo ducu gitye. 19Ka doŋ omotogi, Paulo otito kikore gin mapol ma Lubaŋa otiyo i kin Lurok pi ticce. 20Ka guwinyo, gupako Lubaŋa. Ci guwaco bote ni, “Koŋ inen, ominwa, tye Lujudaya alip adi ma gitye i kin jo ma doŋ guye Kricito. Gin ducu giryek twatwal i kom cik pa Moses. 21Gin gubedo ka winyo lok i komi ni ipwonyo Lujudaya ducu ma gitye i kin Lurok ni gubwot cik pa Moses woko, dok bene ni itito lok botgi kiloŋ ni pe gulir litinogi, pe gulub kitwa. 22Gin aŋo doŋ ma myero watim? Pien gin gibiwinyo ni ibino. 23-Mumiyo doŋ itim gin ma waciki. Watye ki jo aŋwen kany ma yam gukwoŋo kwoŋ. 24Ter jo meno ci ilonnye kwedgi kacel, ci icul lim ma mitte pigi, wek gulyel wigi. Kit meno dano ducu gibiŋeyo ni lok ma gibedo ka loko i komi pe kakare, ento in bene itye ka gwoko cik. 25-Ento ki tuŋ bot Lurok ma guye Rwot watyeko cwalo waraga botgi ki lok ma waŋolo ni, pe gucam gin ma gityero bot jogi, pe gucam remo, ki riŋo lee ma gideyo adeya, gukwer bene tim tarwaŋ.” 26Paulo otero jo meno ci orone olonnye kacel kwedgi ka gucito i ot pa Lubaŋa pi nyuto kare ma nino me lonynye megi doŋ bitum, wek gutyer tyer pi gin ki acel acel.\nGimako Paulo i ot pa Lubaŋa\n27Ka onoŋo nino abiro me lonnyegi doŋ cok tum, Lujudaya ma gua ki i Acia guneno Paulo i ot pa Lubaŋa, ci gutugo lwak ducu, gumake, 28kun gidaŋŋe matek ni, “Wun jo Icrael, wumi kony. Man aye laco ma tye ka pwonyo dano i kabedo ducu marac, kun kwero rokwa ki cikwa wa ki kabedo man bene. Ki makato ducu en okelo Lugrik bene i ot pa Lubaŋa, opyedo kabedo man maleŋ woko.” 29-Pien onoŋo guneno Tropimo ma Laepeco ma gitye kacel kwede i gaŋ, ci gutamo ni Paulo okele i ot pa Lubaŋa. 30Ci gaŋ ducu otwarre woko, ka dano guriŋo kacel. Gumako Paulo, guywaye woko ki i ot pa Lubaŋa, ci giloro doggola woko cut. 31Gimito neke woko, ento lok oo bot kapten me mony ni Jerucalem doŋ otugge woko. 32En olaro kunnu ki ŋwec ki lumony mapol kacel ki luditogi ma loyo dano miya miya, gujuko lugo Paulo. Ka lwak guneno kapten ki lumony, guweko goyo Paulo. 33Kapten ocito ka make, ka ociko ni gitweye ki nyor aryo. Ka openyo ni en aŋa, dok obalo gin aŋo? 34Jo mogo ma i kin lwak gudaŋŋe ni pi man, ki mukene ni pi man. Ka kapten doŋ pe oniaŋ i kom lok kikome pi woo ma obedo madwoŋ, ociko ni gitere i gogo. 35Ka guo i rwom me ito malo, lumony gutiŋo Paulo atiŋa pi gero pa lwak, 36pien lwak dano ma otubbe gilubo korgi kun gidaŋŋe ni, “Wuneke woko!”\nPaulo opido i nyim lwak\n37I kare ma onoŋo gidonyo ki Paulo i gogo, Paulo owaco bot kapten ni, “Ber koŋ alok boti lok mo?” Ci ogamo ni, “In iŋeyo leb Grik? 38Pe in aye Laejipt ma yam otubo dano ci otero lunek alip aŋwen woko i tim?” 39Paulo ogamo ni, “An Lajudaya, ginywala i Taruco ma i Cilicia, gaŋ ma ŋene mada. Alegi miya alok ki lwak.” 40Ka oye, Paulo ocuŋ i rwom ci ojuko lwak ki ciŋe. Ka piny oliŋ litik, ocako lok kwedgi i leb Ibru kun waco ni,


Wel 5 ACO85 - Rwot owaco ki Moses ni, “Cik jo Icrael - Bible Search\nWel 4 Wel 6\nGicwalo jo ma komgi ki keni woko i ŋe gony\n1Rwot owaco ki Moses ni, 2“Cik jo Icrael gucwal ludobo ducu gua woko ki i gony, ki dano acel acel ma kome cwer tut, ki dano acel acel ma odoko keni pi gudo kom dano muto. 3Wubicwalo co wa ki mon bene, kun wucwalogi woko ki i gony, wek pe gubal gonygi ma an abedo iye-ni odok keni.” 4Jo Icrael gutiyo kit meno, ci guryemogi woko i ŋe gony; macalo Rwot con owaco bot Moses, jo Icrael gutiyo kit meno.\nCik ma mako culo waŋ jami\n5-Rwot owaco bot Moses ni, 6“Wac ki jo Icrael ni, Ka ce laco mo nyo dako mo otimo bal mo ma dano timo kun giŋayo waŋ Rwot, ce otiŋo alii, 7en bituco bal mere ma otimo-ni; ka dok en biculo waŋ gin marac ma otimo; bimedo iye acel me abic, ci miyo bot dano ma en otimo marac-ci. 8Ento ka dano meno watte mo pe ma myero giculle waŋ gin marac-ci, ci giculo Waŋ gin marac meno bot Rwot pi ajwaka, kun gibamo i kom nyok romo me kwanyo bal ma gitimo kwede gin lakwany bal ki i kome. 9Gityer ducu, nyo jami ducu maleŋ pa jo Icrael ma gikelo bot ajwaka bibedo mere. 10Jami maleŋ ma dano acel acel okelo bibedo mere; gin ducu ma dano mo omiyo bot ajwaka bibedo mere.”\nCik ma mako nyeko\n11Rwot owaco bot Moses ni, 12“Wac ki jo Icrael ni, Ka dako pa laco mo waŋe olal, ci otimo kir i kom cware, 13ka laco-mo obuto kwede, ce cware pe oŋeyo, ma dako ojerre kekene kun lokke okanne woko, dok pe tye caden mo ma moko lok kom dako-nu, pien pe ginoŋe iye; 14ka cwiny me nyeko omako laco, kun nyeko omake i kom dakone ma ojerre kekene-ni, nyo ka cwiny me nyeko omako laco, kun nyeko omake i kom dakone, kadi bed dako pe ojerre kekene, 15ci laco bitero dakone bot ajwaka, kun tero gityer ma gimito pi dakone, agwata moko kwon acel me moko cayiri; pe bionyo moo i kome, pe biketo iye odok luban, pien meno gityer me moko kwon me nyeko, en gityer me moko kwon me lapo wic, ma bimiyo gipo pi bal meno.\n16“Ajwaka bikelo dako cok, ci cibo i nyim Rwot. 17Ka dok ajwaka bitero pii maleŋ ki otako, ci jobo apwa ma i dye ot me kema, onyo i pii. 18Ka ajwaka bicibo dako i nyim Rwot, bigonyo yer wi dako wek oket ata lijayi, ci keto gityer me moko kwon me lapo wic i cinŋ, ma en aye gityer me moko kwon me nyeko. Ajwaka bimako pii makec me ceno dano i ciŋe. 19Ka ajwaka bimiyo dako-nu kwoŋo kwoŋ, kun waco ni, ‘Ka laco mo pe obuto kwedi, ka pe iŋak woko, kun ijerre kekeni ma it ye i te twero pa cwari, ci gin marac mo pe otimi pi pii man makec me ceno dano-ni. 20Ento ka ce waŋi olal woko, ma pud it ye i te twero pa cwari, ka ijerre kekeni, ci laco mo ma pe cwari obuto kwedi, 21ci (ajwaka bimiyo dako-nu kwoŋo kwoŋ ma kelo ceno dano kun waco ki dako-nu ni,) Rwot omi in idok ŋat ma giceno ki dano, kun dano gikwoŋo akwoŋa ki nyiŋi i kin lutuwu, i kare ma Rwot bitweyo nyodoŋi woko ci miyo ii bene deŋ woko; 22wek pii man me ceno dano ocit i cin ii, omi ii odeŋ, ci otwe nyodoŋi woko.’ Dako bigamo ni, ‘Amen, Amen.’\n23“Lacen ajwaka bicoyo lok me ceno dano-ni i karatac, ka dok lwoko vinone woko ki pii makec-ci, 24ci bimiyo dakonu mato pii makec ma giceno ki dano-ni, ci pii me ceno dano bidonyo i iye, miyo iye mwode matek. 25Ka dok ajwaka bikwanyo gityer me moko kwon me nyeko woko ki i cin dako-nu, ci kwato gityer me moko kwon i nyim Rwot, tero i keno tyer. 26Ka ajwaka bijobo moko me gityer poŋ ciŋ acel obed gin me po i kome, biwaŋo i wi keno tyer; ka dok lacen en bimiyo dako-nu mato pii. 27Ka doŋ omiyo omato pii, ka ce onoŋo en otyeko jerre kekene kun otimo kir i kom cware, ci pii me ceno dano bidonyo i iye, miyo iye mwode matek; iye biden woko, nyodone bitwene woko, dako-ni bidoko ŋat ma giceno dano ki nyiŋe i kin lutugi. 28Ento ka dako-nu pe ojerre kekene, ma bal mo pe i kome, gin marac mo pe bitimo, ci en binywalo litino.\n29“Man aye cik ma mako lok me nyeko, ka dako ma tye i te twero pa cware noŋo wage olal, ci ojerre kekene, 30nyo ka cwiny me nyeko omako laco mo, kun nyeko omake i kom dakone; en bicibo dako i nyim Rwot, ci ajwaka bitiyo i kom dako kun lubo cik man ducu. 31Laco pe bibedo ki bal mo, ento bal bidok i wi dako ka obalo.”


Lunyodo: Wupwony Lutinowu me Tic pi Jehovah | Pwony me Anyama\nKWAN I LEB Acholi Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Drehu Dutch Efik English (Leb Muno) Estonian Fijian Finnish Finnish Sign Language French Georgian German Grik Guarani Gujarati Gun Haitian Creole Hausa Hiligaynon Hindi Hiri Motu Hungarian Ibru Icelandic Igbo Iloko Indonesian Isoko Italian Italian Sign Language Japanese Japanese Sign Language Javanese Kannada Kazakh Kikamba Kikuyu Kinyarwanda Kirghiz Kiribati Kirundi Kisi Korean Korean Sign Language Krio Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Quichua (Imbabura) Romanian Runyankore Russian Russian Sign Language Samoan Sango Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus) Zimbabwe Sign Language\n“Wek dano pa Lubanga . . . opwonywa ki gin ma myero wati i kom awobi ma gibinywalo-ni.”—LUNGOL. 13:8.\nWER: 88, 120\nIN ITWERO LUBO LANEN PA YECU NINING KA . . .\ninyuto ni imaro latinni?\ninyuto mwolo macalo lanyodo?\ninyuto niango ka ikonyo latinni?\n1. Gin ango ma Manoa otimo i kare ma oniang ni ebibedo wego?\nMANOA gin ki dakone onongo gingeyo ni pe gibinywalo lutino matwal. Manoa onongo ngeyo maber adada ni dakone lalur. Ento, lamalaika pa Jehovah onen bot dako pa Manoa, ma oweko gin ma nen calo tek adada otwere: Manoa gin ki dakone onongo gibinywalo latin awobi! Labongo akalakala, Manoa cwinye obedo yom mada, ento bene onongo ngeyo tic matek ma etye kwede macalo wego. Manoa gin ki dakone onongo gibipwonyo wodgi-ni nining me maro ki dok tic pi Jehovah kit macalo jo mapol i Icrael onongo gitimo jami maraco tutwal-li? Manoa “olego Rwot [Jehovah]” kun waco ni: “Ai Rwot [Jehovah], alegi ba, wek dano pa Lubanga [lamalaika] ma nene icwalo-ni odwog botwa, wek opwonywa ki gin ma myero wati i kom awobi ma gibinywalo-ni.”—Lungol. 13:1-8.\n2. Pwonyo latinni kwako timo gin ango? (Med ki bok ma wiye tye ni: “ Latin Kwanni me Baibul ma Pire Tek.”)\n2 Ka itye lanyodo, ci ibiniang kit ma Manoa owinyo kwede ki i cwinye. In bene itye ki tic matek me konyo lutinoni wek gunge dok gumar Jehovah. (Car. 1:8) Pi meno, lunyodo ma gin Lukricitayo myero guket yub me Woro me Otyeno ma bedo kare ducu dok bene kelo adwogi maber bot jo me ot ducu. I kom lok, wek lok ada me Baibul odony matut i cwiny latin moni, omyero pe ikwan kwedgi keken i cawa me woro pi jo me ot. (Kwan Nwoyo Cik 6:6-9.) Ngo mukene ma romo konyi wek ipwony lutinoni me maro ki dok tic pi Jehovah? Pwony man kacel ki ma lubo gibikonyo lunyodo me lubo lanen pa Yecu. Kadi bed ni Yecu pe obedo wego, lunyodo giromo nongo adwogi maber ki kit ma en opwonyo kwede pien en opwonyo lupwonnyene i yo me mar, mwolo, ki dong onyuto niango. Kong dong wanenu kit magi ducu ki acel acel.\n3. Yecu onyuto ni emaro lupwonnyene nining?\n3 Yecu owaco atir ka maleng ni emaro lupwonnyene. (Kwan Jon 15:9.) En bene onyuto marre kun bedo kacel ki lupwonnyene kare ki kare. (Mar. 6:31, 32; Jon 2:2; 21:12, 13) Yecu pe obedo lapwonygi keken ento bene obedo laremgi. Pi meno, gin pe gubedo ki akalakala ka ce en marogi nyo pe. In iromo lubo yo me pwony pa Yecu-ni nining?\n4. In itwero nyutone bot lutinoni nining ni imarogi? (Nen cal ma tye i pot karatac 8.)\n4 Wac bot lutinoni ni imarogi, dok kare ki kare nyutigi ni pigi tek boti. (Mat. 3:17; Tito 2:4) Camuel, ma bedo i lobo Australia owaco ni: “I kare ma onongo pud atidi, Babana onongo kwano bota Bukka me Ododo me Baibul i otyeno ducu. En bene onongo gamo lapenya ka apenye, kwako kora, noto lema ka acito ka buto. Abedo ki ur madit adada i kare ma aniang lacen ni Babana odongo i paco ma pe kikwako kor dok pe kinoto lem iye! Kadi bed kumeno, en otute me nyuto ni emara, ma omiyo awinyo maber dok aniang ni kiparo pira.” Kony lutinoni me winyo kit man bene kun iwaco botgi kare ki kare ni “amarowu.” Nyut bot lutinoni ni imarogi. Wulok, wucam dok bene wutuk kacel kwedgi.\n5, 6. (a) Gin ango ma Yecu timo bot jo ma en marogi? (b) Omyero imi pwod bot lutinoni nining?\n5 Yecu owaco ni, “Agoyo jo ma an amarogi, apwonyogi dok atirogi.” * (Yabo 3:19) Yecu pe oilo cinge kadi bed ni lupwonnyene kare ki kare gubedo ka pyem i kingi ni anga madit loyo. En pe onenogi anena kadi bed ni gukwero winyo tirane. Ki mar madit kacel ki cwiny me kica, Yecu ominigi tira i cawa mupore ki dong i kabedo ma rwatte.—Mar. 9:33-37.\n6 Nyut ni imaro lutinoni kun iminigi pwod ma mitte. I kine mukene mitte ni myero itit mere atita tyen lok mumiyo gin moni ber nyo rac. Ento latin i kine mogo pe timo gin ma iwaco bote ni otim. (Car. 22:15) Lub lanen pa Yecu ka gin ma kit meno otimme. Mi pwod bot latinni i cawa mupore ki dok i kabedo ma rwatte kun itimo man i yo me mar ki mwolo ma nongo idiyo cwinyi ka imiye tira kacel ki pwony. Laminwa mo ma nyinge Elaine, ma bedo i lobo South Africa owaco ni: “Lunyodona gubedo ka miyo pwod ma pe gikeng.” En omedo ni: “Ka ce guwacca ni kwero winyo lok kelo adwogi marac, ci gin wang ma gupwoda ka pe atimo gin ma gimito. Ento gin pe gumedo ki pwoda ki kiniga nyo labongo titta tyen lok mumiyo gipwoda. Macalo adwogine, abedo ki tekcwiny ni kitye ka gwoka. Angeyo ka ma myero atim jami ogik iye, dok aniang gin ma kimito ni atim.”\nNYUT CWINY ME MWOLO\n7, 8. (a) Yecu onyuto cwiny me mwolo i legane nining? (b) Legani twero pwonyo lutinoni nining me jenge i kom Lubanga?\n7 Go kong kit ma lupwonnye pa Yecu nen calo guwinyo kwede i kare ma guwinyo nyo guniang lacen lok i kom lega ma en olego me agikki i kare ma pud tye i lobo ni: ‘Abba, Wora, jami ducu twerre ki boti; kwany kikopo man woko ki i koma; ento pe obed kit ma an amito, obed kit ma in imito.’ * (Mar. 14:36) Ki i lega pa Yecu-ni, lulub kore guniang labongo akalakala mo keken ni kit macalo Wod pa Lubanga ma pe ki roc-ci olego ki mwolo ni myero kikonye, man te lokke ni gin bene myero gitim kumeno.\n8 Gin ango ma lutino gipwonyo ki i lega ma megi? Ki lok ada, pe ilego bot Jehovah pienni imito pwonyo lutinoni ki lega. Ento, ka ilego ki mwolo ma nongo lutinoni gitye, man miyo lutinoni gipwonye me jenge i kom Jehovah i lega. Lamego mo ma nyinge Ana, ma bedo i lobo Brazil owaco ni: “Ka ce onongo watye i peko, ma gwok nyo kwara nyo dadana (atat) kome lit, lunyodona gilego Jehovah wek ominigi kero me diyo cwinygi ki dong ryeko me moko tam matir. Kadi bed gitye i lyeto magwar adada, gin giweko peko ducu i cing Jehovah. Macalo adwogine, apwonyo kit me jenge i kom Jehovah i lega.” Ka i lega kacel ki lutinoni, pe ileg pigi keken. Leg Jehovah wek okonyi bene—oromo bedo ni imito penyo ladit ticci wek icit i gure madit, omini tekcwiny me miyo caden bot jiranini, nyo wek en okonyi i yo mukene mapat pat. Nyut mwolo kun i jenge i kom Lubanga, ci lutinoni gibipwonye me timo kumeno bene.\n9. (a) Yecu opwonyo lupwonnyene nining me tic pi jo mukene? (b) Gin ango ma lutinoni gipwonyo ka ce i jalle-keni me tic pi jo mukene?\n9 I lokke kacel ki lanenne, Yecu opwonyo lupwonnyene me tic pi jo mukene ki mwolo. (Kwan Luka 22:27.) En opwonyo lukwenane me bedo ki cwiny me jalle-ken i tic pi Jehovah ki kit ma gitero kwede luye luwotgi. Ka imwol kun inyuto cwiny me jalle-ken, ci itwero pwonyo lutinoni me bedo ki cwiny acel-li. Lamego mo acel ma nyinge Debbie ma tye ki lutino aryo owaco ni, “Nyeko pe omaka pienni cwara cwalo cawa ki jo mukene macalo laelda.” En omedo ni: “Onongo angeyo ni ka wamito kony mo keken ki bot cwara macalo jo me ot, en pol kare miniwa cawane.” (1 Tem. 3:4, 5) Cware ma nyinge Pranas omedo ni: “Lacen, lutinowa kare ducu onongo gitye atera me miyo kony i kabedo me gure ki yub mogo me tiokraci. Cwinygi yom, gumako lurem, dok gimito bedo ki omege ki lumege!” Jo ducu me ot man gudonyo i tic pi kare malac. Lutinoni wang ma gupwonyo kit me tic pi Jehovah ka ce inyuto mwolo kacel ki cwiny me jalle-ken.\n10. Yecu onyuto niango nining i kare ma lwak gubino ka nene?\n10 Yecu onyuto niango kun pe keto cwinye i kom gin ma dano gitimo keken dok oniang gin mumiyo dano gitimo gin moni. I nino mo acel, jo mogo ma gitye ka winyo lokke i Galilaya onongo gimito lubo kore. (Jon 6:22-24) Ento Yecu, ma onongo ngeyo gin ma tye i cwiny dano-ni oniang ni jo magi gimito cam keken ma ka winyo pwonye. (Jon 2:25) Yecu oniang gin ma onongo tye marac, i ngeye, en odiyo cwinye i kare ma tye ka tirogi dok otito botgi alokaloka ma myero gutim i kwogi.—Kwan Jon 6:25-27.\nKony latinni wek onong yomcwiny i ticwa me pwony (Nen paragraf me 11)\n11. (a) Mi labol ma nyuto kit ma niango romo konyi kwede me niang ka latinni tye ka nongo mit pa ticwa me pwony? (b) In itwero weko ticwa me pwony bedo mamit dok kelo adwogi maber bot latinni nining?\n11 Kadi bed ni pe itwero neno cwiny dano, in bene iromo nyuto niango kun iniang kit ma latinni winyo kwede ma lubbe ki ticwa me pwony. Lunyodo mapol giywe manok ka gitye i ticwa me pwony wek omi kare ki lutinogi me yweyo ki dok camo gin mo manok nok. Omyero pe inen gin ma en timo keken ento myero ipenye kekeni ni, ‘Tika romo bedo ni gikuro cito i ticwa me pwony pienni waywe, wacamo, nyo wamato gin mo?’ Ka iniang ni ticwa me pwony-nyi twero gudo cwiny lutinoni dok keligi adwogi maber adada, ket yub kacel kwedgi. Minigi jami matino tino me atima wek gubed jo ma in itiyo kwedgi cawa weng i ticwa me pwony.\n12. (a) Yecu ociko lupwonnyene i kom gin ango? (b) I yo ango ma Yecu ociko lupwonnyene i kare ma mitte kikome?\n12 Yecu bene onyuto niango i kare ma otito jami mogo ma weko ngat moni timo bal. Me labolle, lulub kore onongo gingeyo ni tim tarwang obedo gin marac. Ento Yecu ocikogi i kom jami mogo ma weko ngat moni donyo i tim me tarwang i kare ma owaco ni: “Dano mo ma neno dako ce paro ni ebed kwede, meno nongo dong otimo abor woko kwede ki i cwinye. Ka ce wangi tung lacuc aye ma miyo ipoto i bal, kol ci ibol woko ka mabor.” (Mat. 5:27-29) Lok man en owaco i kare ma mitte kikome pien Lukricitayo onongo gitye i te loc pa Luroma. Ma lubbe ki tuko ma onongo timme i wi abam i lobo Roma, ngat mo ma okwano lok me tekwaro ocoyo ni, “dano onongo gineno dok giwinyo tuko ma opong ki tim me buto dok kitiyo iye ki leb malik. Medo i kom meno, ka malik loyo aye dano gidongo (bapo) cinggi dok gipwoyo adada.” Lok man ma Yecu ociko ki lupwonnyene i kom jami ma weko ngat moni donyo i tim me tarwang-ngi pud dong nyuto mar kacel ki niango madit ya!\n13, 14. In itwero gwoko lutinoni nining ki i galowang maraco?\n13 Niango romo konyi me gwoko lutinoni ki i timo jami mogo ma pe yomo cwiny Jehovah. I kareni, lutino gicako neno jami ma tugo miti me buto kacel ki jami mukene macilo ma nongo mwakagi pud tidi ka iporo ki kare mukato angec. Kadi bed kumeno, niango bene romo konyi me niang kit ma latinni twero cako bedo ki miti i kom jami ma tugo miti me buto. Penye kekeni ni: ‘Gin ango ma romo tugo cwiny latinna me neno jami ma tugo miti me buto? Tika en ngeyo adwogi marac ma bino pi neno jami magi? An tika lok kweda yot, ma weko en bino bota wek enong kony ka ce en tye i atematema me neno jami ma tugo miti me buto?’ Kadi bed ni lutinoni pud gitino, iromo waco botgi ni: “Bin iwacca ka ce ineno gin mo i Intanet, telebijon, gajeti akwana, ki dong bukke ma weko ibedo ki miti i kom tim me buto dok cwinyi cwali me nenone. Pe imung dok pe ibed lwor me penyo pi kony ki bota. Atye ki cwiny me konyi.”\n14 Ka itye ka yero gin mo me galo wangi, tam bene matut i kom kit ma itwero bedo lanen maber bot lutinoni. Pranas, ma waloko i kome malo-ni owaco ni: “Jo me otwa bene gitimo gin ma wan lunyodo waye ka odok i lok kom wer, bukke, nyo vidio ma wagalo ki wangwa.” En omedo ni, “Iromo lok i kom jami mapol ento lutinoni gineno gin ma in itimo ci gilubo lanenni.” Ka lutinoni gineno iyero kidiro jami mabeco me galowang, ci gin bene ka pe gin mo gibilubo lanenni.—Rom. 2:21-24.\nLUBANGA ME ADA BIGAMO LEGANI\n15, 16. (a) Pingo itwero bedo ki gen ni Lubanga bikonyi me pwonyo lutinoni? (b) Gin ango ma wabinyamo i pwony ma lubo man?\n15 Gin ango mutimme i kare ma Manoa openyo pi kony i kit me gwoko wode? “Lubanga owinyo koko pa Manoa.” (Lungol. 13:9) Lunyodo, Jehovah bigamo legawu bene. En bigamo legani kun konyi wek igwok lutinoni. Itwero cobo man ka inyuto mar, mwolo ki dong niango.\n16 Kit macalo Jehovah konyo kwede lunyodo me pwonyo lutinogi matino-ni, en bene romo konyo lunyodo me pwonyo lutinogi ma mwakagi tye apar ki wiye. Pwony ma lubo man binyamo kit ma iromo lubo kwede lanen pa Yecu i nyuto mar, mwolo, ki dong niango ka nongo ipwonyo latinni wek oti pi Jehovah.\n^ para. 5 Ma lubbe ki Baibul, pwod kwako miyo tira ki dong pwony. Lunyodo myero gumi pwod i yo me kica ento pe ma onongo gitye ki akemo i cwinygi.\nLatin Kwanni me Baibul ma Pire Tek\nKA WATYE ka kwan ki dano, wan watiyo ki buk me Baibul Mono Ada Pwonyo Gin Ango? me konyo lutino kwan me Baibul wek gunge Jehovah dok gupwony ada ma tye i Ginacoya. Wakwano buk me ‘Wubed i Mar pa Lubanga’ me konyo lutino kwan me Baibul wek gumar Jehovah kacel ki cikke.\nLutino kwan me Baibul ma pigi tego pud dong loyo ma ibikwano kwedgi aye lutinoni. Mitte ni gin myero gupwony lok i kom Jehovah, gumarre dok bene gunge gin ma en mito ki botgi. Pi meno, kadi bed ni in keken aye itye lanyodo ma Lacaden i otwu, wacuko cwinyi me kwano buk me Baibul Pwony ki dong “Mar pa Lubanga” ki lutinowu. (Car. 6:20) Ka twere, ti ki study guides ma tye i jw.org me konyo lutinowu ma pud gitino me lok i kom gin ma wutye ka nyamone ki i buk me Baibul Pwony wek odony i cwinygi.—Nen i te wi lok ma wacci BIBLE TEACHINGS > TEENAGERS > WHAT DOES THE BIBLE TEACH.\n^ para. 7 Lunyodo giromo moko tamgi ni lanyodo acel okwan bukke magi ki latin moni i cawa mapat ki Otyeno me Woro pi Jo me Ot.